title: 2010/395/: Komission päätös, annettu 15 päivänä joulukuuta 2009 , valtiontuesta C 17/09 (ex N 265/09), jonka Saksa on myöntänyt Landesbank Baden-Württembergin rakenneuudistukseen (tiedoksiannettu numerolla K(2009) 9955)  ETA:n kannalta merkityksellinen teksti

text:
               21.7.2010

               FI

               Euroopan unionin virallinen lehti

               L 188/1

         KOMISSION PÄÄTÖS,
   annettu 15 päivänä joulukuuta 2009,
   valtiontuesta C 17/09 (ex N 265/09), jonka Saksa on myöntänyt Landesbank Baden-Württembergin rakenneuudistukseen
   (tiedoksiannettu numerolla K(2009) 9955)
   (Ainoastaan saksankielinen teksti on todistusvoimainen)
   (ETA:n kannalta merkityksellinen teksti)
   (2010/395/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan 1 alakohdan (1),
   ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
   on kehottanut jäsenvaltioita ja muita asianomaisia esittämään huomautuksensa (2) ja ottaa huomioon nämä huomautukset,
   sekä katsoo seuraavaa:
   1.   MENETTELY

               (1)

               Komissio antoi 30 päivänä kesäkuuta 2009 asiasta C 17/2009 (3) tekemällään päätöksellä K(2009) 5260, jäljempänä ’menettelyn aloittamista koskeva päätös’, Baden-Württembergin osavaltiolle ja muille julkisille laitoksille väliaikaisen luvan tehdä pääomasijoitus Landesbank Baden-Württembergin, jäljempänä ’LBBW’ tai ’pankki’, hyväksi ja toteuttaa pankin omaisuuseriin kohdistuva tukitoimi. Komissio ilmaisi edellä mainitussa päätöksessä myös epäilyksensä siitä, onko ongelmallisiin omaisuuseriin kohdistuva toimenpide arvostuksen ja vastuunjaon osalta EU:n valtiontukilainsäädännön mukainen, ja aloitti muodollisen tutkintamenettelyn.

               (2)

               Menettelyn aloittamista koskeva päätös julkaistiin Euroopan unionin virallisessa lehdessä
                   (4). Komissio kehotti kaikkia asianomaisia esittämään huomautuksensa. Komissio ei saanut huomautuksia asianomaisilta.

               (3)

               Ongelmallisiin omaisuuseriin kohdistuvien toimenpiteiden yhteydessä suoritettavan omaisuuserien arvostuksen menetelmien osalta komissio sai apua ulkoisilta sopimussuhteisilta asiantuntijoilta (Duff & Phelps, professori Wim Schoutens), sekä Euroopan keskuspankin (EKP) asiantuntijoilta.

               (4)

               Saksa esitti komissiolle 9 päivänä lokakuuta 2009 LBBW:n rakenneuudistussuunnitelman, jota täydennettiin useaan otteeseen lisätiedoilla. Viimeiset tiedot toimitettiin 3 päivänä joulukuuta 2009.

               (5)

               Komission ja Saksan välillä oli useita tapaamisia, sähköpostikirjeenvaihtoa ja puhelinneuvotteluja.

               (6)

               Saksa antoi 3 päivänä joulukuuta 2009 useita rakenneuudistussuunnitelman toteuttamista koskevia sitoumuksia.

         2.   TOSISEIKKOJEN KUVAUS

   2.1   Tuensaaja

               (7)

               LBBW on saksalainen osavaltiopankki. Pankin osakkaita ovat Baden-Württembergin osavaltio 35,5 prosentin, Sparkassenverband Baden-Württemberg 40,5 prosentin, Stuttgartin kaupunki lähes 19 prosentin ja Landeskreditbank Baden-Württemberg lähes 5 prosentin osuudella. Kaikki osakkaat ovat joko julkisia laitoksia tai valtion omistuksessa.

               (8)

               LBBW on yksi harvoista vertikaalisesti integroituneista osavaltiopankeista. LBBW:n ja sen tytäryhtiöiden toiminta keskittyy keskisuuriin yrityksiin (pk-yritykset ja niitä suuremmat yritykset) ja yksityisasiakkaisiin. LBBW tarjoaa pankkipalveluja yksityisasiakkaille ja toimii Stuttgartin hallintoalueen kaupunginsäästöpankkina. Muita LBBW:n liiketoiminnan aloja ovat kiinteistöjen rahoitus (Real Estate) ja pääomamarkkinatoiminnot (Financial Markets). Lisäksi pankki tarjoaa säästöpankeille palveluja ja tuotteita.

               (9)

               LBBW:n taseen loppusumma oli kesäkuun 2009 lopussa 448 miljardia euroa. LBBW:llä ei ole yhdelläkään niistä kotimarkkinoista, joilla se toimii, yli [> 4] (5) prosentin markkinaosuutta. Paikallisella tasolla, eli LBBW:n toiminnan ydinalueilla, markkinaosuudet ovat hieman suurempia. Yrityspankkitoiminnassa LBBW:n markkinaosuus yltää [< 15] prosenttiin Baden-Württembergin, [< 10] prosenttiin Sachsenin ja [< 5] prosenttiin Rheinland-Pfalzin osavaltiossa. Vähittäispankkitoiminnassa LBBW:n markkinaosuus on [< 7] prosenttia Baden-Württembergin, [< 2] prosenttia Sachsenin ja [< 1] prosenttia Rheinland-Pfalzin osavaltiossa. LBBW:n markkinaosuus pääomamarkkinatoiminnoissa on sekä Saksassa että Euroopan tasolla merkityksetön.

         2.2   Toimenpiteet

               (10)

               Pankin hyväksi myönnettiin kaksi tukitoimenpidettä: viiden miljardin euron pääomasijoitus Tier 1 -pääomana ja 12,7 miljardin euron ongelmallisiin omaisuuseriin kohdistuva toimenpide, jolla annetaan takaus kahdelle yhteensä 35 miljardin euron arvoiselle sijoitussalkulle, jotka käsittävät strukturoituja arvopapereita (6). Kaikki osakkaat osallistuivat pääomasijoitukseen suhteutettuna omaan omistusosuutensa ja ongelmallisiin omaisuuseriin kohdistuvaan toimenpiteeseen välillisesti.

               (11)

               Pääomasijoitus suoritettiin omistusosuuteen suhteutettuna osakepääoman korotuksena, jossa uudelle osakepääomalle annettiin osingonjaossa etusija olemassa olevaan osakepääomaan nähden. LBBW maksaa kokonaiskorvauksen, joka on 10 prosenttia sijoitetusta pääomasta. Se aikoo maksaa pääoman takaisin vuodesta 2013 lähtien viidessä erässä vuotta kohti.

               (12)

               Ongelmallisiin omaisuuseriin kohdistuva toimenpide myönnettiin takauksina, joilla suojellaan LBBW:tä tappioilta ja kevennetään strukturoituihin arvopapereihin sovellettavia lakisääteisiä pääomavaatimuksia. Takaukset koskevat kahta eri sijoitussalkkua.
               Ensimmäinen sijoitussalkku, niin kutsuttu ABS-salkku, koostuu strukturoiduista tuotteista, joiden arvo on 17,7 miljardia euroa ja jotka ovat suoraan pankin hallussa. LBBW vastaa ABS-salkun osalta 1,9 miljardin euron ensisijaisesta tappio-osuudesta (first loss), ja Baden-Württembergin takaus kattaa toissijaisen osuuden, joka on enintään 6,7 miljardia euroa (second loss). Saksan antamien tietojen mukaan sijoitussalkun todellinen taloudellinen arvo oli 31 päivänä maaliskuuta 2009 [15–16] miljardia euroa ja markkina-arvo 10,137 miljardia euroa (7). Takauksen pääomavaatimusta supistava vaikutus oli [1–2] miljardia euroa.
               Toinen sijoitussalkku, niin kutsuttu Sealink-salkku, on 8,75 miljardin euron suuruinen laina erillisyhtiölle, jolla on hallussaan strukturoituja tuotteita sisältävä sijoitussalkku. Sealink-salkun riskiltään suurin osuus on 2,75 miljardia euroa. Se on katettu Sachsenin osavaltion takauksella, josta sovittiin, kun LBBW otti haltuun Sachsen LB:n (8). Baden-Württemberg takasi 6 miljardin euron suuruisen riskiltään toiseksi suurimman osuuden, joten LBBW:lle ei enää jää tappioriskejä. Saksan antamien tietojen mukaan sijoitussalkun todellinen taloudellinen arvo oli 31 päivänä maaliskuuta 2009 [12–13] miljardia euroa ja markkina-arvo 8,006 miljardia euroa. Takauksen pääomavaatimusta supistava vaikutus oli [2,5–3,5] miljardia euroa.

               (13)

               Näiden kahden sijoitussalkun markkina-arvo on yhteensä 18,143 miljardia euroa, ja niiden todellinen taloudellinen arvo on noin [27–29] miljardia euroa.

               (14)

               Takaus annettiin toistaiseksi voimassa olevana, ja se voidaan lakkauttaa LBBW:n pyynnöstä. LBBW sitoutui maksamaan palkkion, joka perustuu siihen, että pääomavaatimusta supistava vaikutus on 4,4 miljardia euroa, josta peritään 7 prosentin vuosikorko. Ensimmäisenä vuonna maksu on 308 miljoonaa euroa; seuraavina rakenneuudistusmenettelyn vuosina se laskee suhteessa tarkistettuun takauksella katettuun määrään.

               (15)

               Saksa on päättänyt mukauttaa takauksesta maksettavaa palkkiota seuraavasti. LBBW maksaa takautuvasti 336 miljoonaa euroa vuodessa. Tällöin alun perin suunniteltua palkkiota korotetaan 28 miljoonalla eurolla ensimmäisenä vuotena. Tämä palkkio perustuu kahteen eri korkoon: 6,25 prosenttia pääomavaatimusta supistavasta vaikutuksesta ja 10 prosenttia siitä takauksella katetusta arvosta, joka ylittää sijoitussalkkujen todellisen taloudellisen arvon. Pääomavaatimusta supistava vaikutus korjattiin 4,476 miljardiin euroon.

               (16)

               Pääomapohjaa oli vahvistettava, jotta voitiin kattaa vuonna 2008 aiheutuneet vakavat tappiot ja suurempi pääomatarve. Ongelmallisiin omaisuuseriin suunnattua toimenpidettä tarvittiin, kun strukturoitujen arvopapereiden arvonalennukset aiheuttivat oman pääoman tarpeen jyrkän nousun eikä oman pääoman vähimmäistasoa koskevia lakisääteisiä pääomavaatimuksia enää kyetty täyttämään vuoden 2009 toisella neljänneksellä.

         2.3   Tuensaajapankin tuleva liiketoimintamalli

               (17)

               Rakenneuudistussuunnitelmaan kuuluu LBBW:n liiketoimintamalliin tehtäviä huomattavia muutoksia. Perustana on selkeä keskittyminen LBBW:n alueelliseen ydinliiketoimintaan sekä niihin markkinoihin ja asiakkaisiin, joiden osalta voidaan odottaa suurta markkinaosuutta ja huomattavia ristiinmyyntimahdollisuuksia. Pääomamarkkinatoimintoja ja kaupankäyntiä omaan lukuun vähennetään. LBBW on kaiken kaikkiaan tarkoitus muuttaa täydellistä palvelu- ja tuotevalikoimaa tarjoavasta pääomamarkkina- ja asiakasvetoisesta rahoituspalvelukonsernista liikepankiksi, joka keskittyy selkeästi pk-yrityksiin ja yksityisasiakkaisiin ja tarjoaa yritys- ja säästöpankkiasiakkailleen myös yritysrahoituspalveluja ja valikoituja investointipankkipalveluja. Maantieteellisen kattavuuden osalta LBBW aikoo lopettaa ulkomaan toimintonsa tai vähentää niitä ja keskittää toimintansa tietyille ydinalueille Saksassa.

               (18)

               Rakenneuudistus perustuu seuraaviin periaatteisiin:

                           —

                           keskipitkällä aikavälillä saavutetaan kohtuullinen kasvu yritys- ja vähittäispankkitoiminnassa Saksan alueella; keskitetään kiinteistöjen rahoittaminen muutamiin osavaltioihin ja valikoituihin kohteisiin

                           —

                           lopetetaan investoiminen strukturoituihin arvopapereihin ja muut vaihtoehtoisten luottotoimien muodot, jotka olivat tärkein syy LBBW:n tämänhetkisiin ongelmiin; puretaan olemassa olevat sijoitussalkut

                           —

                           vähennetään liiketoimintoja tuntuvasti, ennen kaikkea suurimuotoisia liiketoimintoja ja ulkomaan toimintoja

                           —

                           myydään olennaiset omistusosuudet ja tytäryhtiöt.

               (19)

               Rakenteeltaan uudistettu LBBW koostuu viidestä keskeisestä toiminnosta: Corporates I (pk-yritysasiakkaat, Corporates II suurasiakkaille), Retail (yksityisasiakkaat), säästöpankit, Real Estate (kiinteistöjen rahoittaminen) ja Financial Markets (pääomamarkkinatoiminnot). Lisäksi LBBW tarjoaa myös tulevaisuudessa yrityspalveluja, joihin kuuluvat ennen kaikkea Transaction Banking (transaktiotoiminta), Treasury (rahastopalvelut) ja arvopapereiden selvitys sekä tietyt tuotteet säästöpankeille. LBBW:n toimintaa ulkomailla ja ulkomaan toimintoja aiotaan vähentää huomattavasti, ja pankki keskittää liiketoimintansa keskeisille alueellisille markkinoilleen Baden-Württembergiin, Rheinland-Pfalziin ja Sachseniin. Näillä markkinoilla pankin toiminta perustuu osavaltiopankkien aiempaan sulautumiseen.

               (20)

               Tämänhetkisen suunnitelman mukaisesta kohtuullisesta kasvusta huolimatta rakenneuudistus vaikuttaa huomattavasti LBBW:n taseen loppusummaan ja tuloslaskelmaan sekä niiden jakautumisen että niiden kokonaismäärän osalta. Pankin taseen loppusumma ja sen riskipainotettujen omaisuuserien yhteisarvo laskee vuoteen 2013 mennessä todennäköisesti [25–30] prosenttia tai [30–35] prosenttia vuoden 2008 tasosta, mikä johtuu muiden kuin strategisten toimintojen vähentämisestä ja omistusosuuksien myynnistä. Verrattuna loppuvuoden 2008 lukuihin taseen loppusumma laskee yhteensä 182 miljardia euroa eli 41 prosenttia ja riskipainotettujen omaisuuserien arvo [80–90] miljardia euroa eli [45–50] prosenttia, kun toiminta mainituilla liiketoiminnan aloilla on lopetettu. Noin [35–45] prosenttia taseen loppusumman vähenemisestä tai yli 50 prosenttia riskipainotteisten omaisuuserien arvon vähenemisestä johtuu vaihtoehtoisiin luottotoimiin liittyvän toiminnan lopettamisesta (joka tehtiin pääasiassa ongelmallisiin omaisuuseriin kohdistuvan toimenpiteen yhteydessä). Muilla ydinliiketoiminnan aloilla tehdään 25–40 prosentin supistuksia.

               (21)

               LBBW aikoo siis lopettaa luotonantoa korvaavan toimintansa, myydä omistusosuuksiaan, sulkea olennaisen osan ulkomailla olevia tytäryhtiöitään ja edustuksiaan, lopettaa kokonaisia tuoteryhmiä yrityspalveluissaan, lopettaa kiinnitysluottojen välittämisen, luopua strategisesta kaupankäynnistä omaan lukuun ja välttää monimutkaisia rahoitusmarkkinatoimia, rajoittaa kiinteistöjen rahoittamisen muutamalle alueelle ja valikoituihin kohdetyyppeihin sekä keskittää suurasiakkaita palvelevan liiketoimintansa Saksan naapurivaltioihin (9).

               (22)

               Suurin osa LBBW:n toiminnoista kuuluu sen ydinliiketoiminnan alaan. Omistusosuuksien ja tytäryhtiöiden osuus kaikista pankin riskipainotteisista omaisuuseristä on yhteensä vain [6–8] prosenttia. LBBW on myöntynyt supistamaan huomattavasti omistusosuuksiaan. Rakenneuudistuksen yhteydessä myytävien omistusosuuksien kirjanpitoarvo on noin 4,5 miljardia euroa (tilanne 31 päivänä joulukuuta 2008), mikä on yli 50 prosenttia pankin omistusosuuksien ja tytäryhtiöiden koko kirjanpitoarvosta

               (23)

               Huomattava osa suunnitelluista myynneistä koskee pankin ydinliiketoimintaa, nimittäin omistusosuuksia S-Finanzgruppen yrityksistä (10):

                           a)

                           DekaBank Deutsche Girozentrale (vastaa Sparkassen-Finanzgruppen omaisuudenhoidosta (asset management)

                           b)

                           LBS Landesbausparkasse Baden-Württemberg (asuntosäästäminen ja -luotot)

                           c)

                           SV Sparkassen Versicherung Holding AG (vakuutusyhtiö).

               (24)

               Rakenneuudistuksen aikana LBBW vähentää noin 2 500 ydinpankin nykyisistä 10 000 työntekijästä (molemmat luvut kokoaikaisiksi muutettuina). Lähtökohtana on se, että rakenneuudistuksella ei ainoastaan vähennetä hallintokuluja, vaan myös vakautetaan taloudellinen tulos vetäytymällä muutosherkiltä toimialoilta.

         2.4   Organisaatiorakenne

               (25)

               Rakenneuudistuksen tavoitteena on entistä yksinkertaisempi ja avoimempi yritysrakenne, jonka ansiosta LBBW:n hallintoon tarvitaan kaiken kaikkiaan entistä vähemmän resursseja. Riskinhallinnan ja varainhoidon valvonnan tarve vähenee, koska LBBW lopettaa toimintansa kokonaisilla toimialoilla ja luopuu kokonaisista tuoteryhmistä sekä vähentää edustuksiaan ulkomailla ja myy tytäryhtiöitään sekä omistusosuuksiaan.

               (26)

               Olemassa olevia liiketoimintayksiköitä on yksinkertaistettu ja säästöpankeille tarjottavat palvelut aiotaan erottaa selkeämmin muista toimialoista, jotta tuloksista saadaan avoimempia. Lopetettavan vaihtoehtoisiin luottotoimiin liittyvän toiminnan omaisuuserät siirretään niin kutsutulle sisäiselle rakenneuudistusyksikölle (internal restructuring unit) ja niitä hallinnoidaan erillisesti.

         2.5   Yritysjohto

               (27)

               Rakenneuudistuksen myötä myös pankin johdon rakenne muuttuu olennaisesti. Ensinnäkin Landesbank Baden-Württembergistä annetussa laissa olevaa viittausta pankin julkiseen tehtävään muutetaan korostamaan sitä, että LBBW:n liiketoiminta perustuu liiketaloudellisiin periaatteisiin. Tämä periaate sisällytetään myös LBBW:n perussääntöön, liiketoimintapolitiikkaan ja sisäisiin menettelyihin. LBBW muutetaan julkisoikeudellisesta laitoksesta osakeyhtiöksi, millä halutaan tuoda esille, että LBBW:tä johdetaan yksityisen yrityksen tavoin huolimatta sen julkisoikeudellisista omistajista. Tämän oikeudellisen muodon muuttamisen yhteydessä varmistetaan, että muuttaminen osakeyhtiöksi on saatettu loppuun vuoden 2013 joulukuuhun mennessä. Lisäksi otetaan käyttöön yritysjohdon valvontaa koskevan Saksan vapaaehtoisen säännöstön tärkeimmät osat vuoden 2010 loppuun mennessä.

               (28)

               Toiseksi yhtiöjärjestyksen mukaisten elinten, kuten yhtiö- tai osakaskokouksen, hallintoneuvoston ja johtokunnan tehtävät määritellään uudelleen tehtäväjaon selkeyttämiseksi ja avoimuuden parantamiseksi. Yhtiö- tai osakaskokouksen valtuudet rajataan osakeyhtiöitä koskevan lainsäädännön mukaisiin yhtiökokouksen tyypillisiin tehtäviin erityisesti tiedonsaantioikeuksien ja liikevoiton käyttämiseen liittyvän päätöksenteon osalta. Asiattoman vaikuttamisen liikkeenjohtoon mahdollistavat laajemmat valtuudet, jotka ulottuvat edellä mainittuja valtuuksia pidemmälle, kumotaan. Johtokunnan valvontaan liittyvät tehtävät ovat tähänastisesta käytännöstä poiketen yksinomaan hallintoneuvoston vastuulla. Sen mahdollisuudet vaikuttaa liikkeenjohdon päätöksiin rajataan yhtiölainsäädännön tai luottolaitoksia koskevan lain (KWG) mukaan tarpeellisiin tapauksiin. Vastuu päivittäisestä operatiivisesta liikkeenjohdosta on yksiselitteisesti johtokunnalla, mikä heikentää osakkaiden tai niiden edustajien mahdollisuuksia vaikuttaa liikkeenjohtoon asiattomasti.

               (29)

               Muilla järjestelyillä vähennetään (poliittisia) vaikuttamismahdollisuuksia ja varmistetaan, että pankkia johdetaan yksinomaan liiketaloudellisin perustein. Edellä mainitun yritysjohdon valvontaa koskevan säännöstön mukaisesti puolet LBBW:n osakkeenomistajille kuuluvista paikoista hallintoneuvostossa täytetään riippumattomilla asiantuntijoilla. Hallintoneuvosto koostuu tällä hetkellä yksinomaan osakkaiden ja työntekijöiden edustajista. Kaikkien hallintoneuvoston jäsenten on suoritettava soveltuvuuskoe (fit and proper -testi), jonka käyttämisestä mahdollisille hallintoneuvoston jäsenille määrättiin hiljattain pankkitoiminnan valvonnan yhteydessä. Hallintoneuvoston puheenjohtajana toimii rakenneuudistuksen aikana eli vuoden 2013 loppuun asti yksi hallintoneuvoston riippumattomista jäsenistä. Hallintoneuvoston nykyiset valiokunnat muutetaan pankkien parhaiden hallintokäytäntöjen periaatteiden mukaisesti riskivaliokunnaksi ja tarkastus-/tasevaliokunnaksi. Näiden valiokuntien jäsenille asetetuilla pätevyysvaatimuksilla on määrä varmistaa että valiokunnat voivat täyttää tehtävänsä parhaalla mahdollisella tavalla.

         2.6   Todisteet pitkän aikavälin elinkelpoisuuden palauttamisesta

               (30)

               LBBW esitti tulossuunnitelman ja oman pääoman tuottoa (RoE) koskevia arvioita ja herkkyysanalyysejä sekä realistisen että pessimistisen skenaarion perusteella. Tulosennusteiden perusteella LBBW tekee vuonna 2009 noin [2] miljardin euron lisätappion, pääsee nollatulokseen vuosina 2010 ja 2011 ([…]) ja saavuttaa vuonna 2013 noin […] miljardin euron voiton. Oman pääoman tuotto on vuonna 2009 negatiivinen, se nousee hitaasti vuosina 2010–2012 ja on vuonna 2013 ensimmäistä kertaa kaksinumeroinen ([10–12] prosenttia). Ydinpääoman osuus asetettiin vuosille 2009 ja 2010 noin […] prosentiksi. Se nousee riskipainotteisten omaisuuserien merkittävän vähentämisen myötä vaiheittain [9–10] prosenttiin, joten LBBW voi aloittaa valtiontuen takaisinmaksamisen vuonna 2013.

               (31)

               Rakenneuudistussuunnitelman tärkeimmät luvut ja avainluvut esitetään seuraavassa taulukossa:

                           2008

                           2009

                           2010

                           2011

                           2012

                           2013

                           Tavoiteliike-toiminta 2013

                           Riskipainotetut omaisuuserät ennen luottoluokituksen heikentymistä (miljardia euroa)

                           178

                           (…)

                           (…)

                           (…)

                           (…)

                           (…)

                           (…)

                           Riskipainotetut omaisuuserät luottoluokituksen heikentymisen jälkeen (miljardia euroa)

                           178

                           (…)

                           (…)

                           (…)

                           (…)

                           (…)

                           (…)

                           Bruttotulot (sis. pääomantuotto/hybridituotto)

                           (…)

                           (…)

                           (…)

                           (…)

                           (…)

                           (…)

                           (…)

                           Riskikustannukset

                           (…)

                           (…)

                           (…)

                           (…)

                           (…)

                           (…)

                           (…)

                           Toimintakustannukset

                           (…)

                           (…)

                           (…)

                           (…)

                           (…)

                           (…)

                           (…)

                           Operatiivinen tulos

                           (…)

                           (…)

                           (…)

                           (…)

                           (…)

                           (…)

                           (…)

                           Muut vaikutukset yhteensä

                           (…)

                           (…)

                           (…)

                           (…)

                           (…)

                           (…)

                           (…)

                           Riskisuojamaksu

                           (…)

                           (…)

                           (…)

                           (…)

                           (…)

                           (…)

                           (…)

                           Korjaus hybridi-instrumenttien korvauksen implisiittinen vähennys

                           (…)

                           (…)

                           (…)

                           (…)

                           (…)

                           (…)

                           (…)

                           Tulos ennen veroja (ennen hybridituottoa)

                           (…)

                           (…)

                           (…)

                           (…)

                           (…)

                           [..]

                           (…)

                           Hybridien arvonalentumistappion peruutus tappioon osallistumisen jälkeen

                           (…)

                           (…)

                           (…)

                           (…)

                           (…)

                           (…)

                           (…)

                           Hybridipääoman tuotto

                           (…)

                           (…)

                           (…)

                           (…)

                           (…)

                           (…)

                           (…)

                           Tulos ennen veroja

                           (…)

                           (…)

                           (…)

                           (…)

                           (…)

                           (…)

                           (…)

                           Verot

                           (…)

                           (…)

                           (…)

                           (…)

                           (…)

                           (…)

                           (…)

                           Tulos verojen jälkeen

                           (…)

                           (…)

                           (…)

                           (…)

                           (…)

                           (…)

                           (…)

                           Ydinpääoma (miljardia euroa)

                           (…)

                           (…)

                           [..]

                           [..]

                           (…)

                           (…)

                           [..]

                           Oman pääoman tuotto

                           (…)

                           (…)

                           (…)

                           (…)

                           (…)

                           (…)

                           [> 10 ] %

                           Kustannus-tuottosuhde

                           […] %

                           […] %

                           […] %

                           […] %

                           […] %

                           […] %

                           [30–60] %

                           Ydinpääoman osuus (tuloksen laskemisen jälkeen)

                           […] %

                           […] %

                           […] %

                           […] %

                           […] %

                           […] %

                           [9–11] %

               (32)

               Perusskenaarion mukaan myös vuosi 2009 on vaikea ja bruttokansantuote (BKT) pienenee finanssikriisin jatkumisen vuoksi. Toipumisen odotetaan alkavan asteittain vuonna 2010, niin että rahoitusmarkkinoiden ja talouden tilanne normalisoituu täydellisesti. LBBW olettaa, että Saksan BKT pienenee 6,2 prosenttia vuonna 2009 ja kasvaa 1 prosentin vuonna 2010. Sen jälkeen se odottaa BKT:n kasvun lisäystä asteittain 2,5 prosenttiin vuoteen 2013 asti. Työttömyydessä odotetaan 9,8 prosentin huippua vuonna 2010, edelleen korkeaa arvoa vuonna 2011 ja sen jälkeen alenemista 8,3 prosenttiin vuonna 2013. LBBW odottaa lisäksi alhaista, hieman kohoavaa inflaatiota, joka jää selvästi alle EKP:n inflaatiotavoitteiden. Keskuspankkien ekspansiivisesta rahapolitiikasta ja budjettivajeiden valtavasta kasvusta huolimatta oletetaan, että inflaatio pysyy alhaisena todellisen kasvun jäädessä kasvupotentiaalin alapuolelle.

               (33)

               Edellä mainittujen oletusten perusteella LBBW odottaa seuraavia vaikutuksia ydinliiketoimintaansa: Pääasiassa arvopaperikauppaan perustuvan yksityispankkitoiminnan tulos on edelleen kohtuullinen. Provisiot todennäköisesti pienenevät selvästi eivätkä nouse nopeasti uudelleen, koska yksityisasiakkaat siirtyvät luultavasti turvallisempiin sijoitusmuotoihin, ennen kaikkea talletuksiin. Uudet lainsäädännölliset määräykset ja tuotteiden läpinäkyvyys hyvin todennäköisesti lisäävät edelleen marginaaleihin kohdistuvia paineita. Parempaa tulosta odotetaan sen sijaan yrityspankkitoiminnasta, ennen kaikkea pk-yritysten osalta. LBBW näkee kansallisten ja kansainvälisten kilpailijoiden osittaisen vetäytymisen ansiosta mahdollisuuksia toimintansa laajentamiseen pk-yritysten kotipankkina ja odottaa kysynnän paranevan vuonna 2010. Lisäksi LBBW olettaa, että ristiinmyynnistä, erityisesti korko-, valuutta- ja hyödykeriskeihin liittyvien suojausinstrumenttien myynnistä saatava tulos paranee.

               (34)

               Suurten asiakkaiden luottojen kysynnän LBBW odottaa kasvavan keskipitkällä aikavälillä, ja kasvavaa kysyntää se odottaa myös perinteisissä oman pääoman ja vieraan pääoman ehtoisissa tuotteissa sekä taseiden tervehdyttämiseen liittyvissä tuotteissa. Tällä hetkellä LBBW:n rahoitusmarkkinaliiketoiminta hyötyy niistä ainutkertaisista vaikutuksista ja äärimmäisen edullisista rahoitusehdoista, jotka ovat seurausta Euroopan keskuspankin edullisin ehdoin tarjoamista suurista rahamääristä. Keskipitkällä aikavälillä LBBW lähtee siitä, että markkinavolyymi kehittyy jälleen myönteisesti rahoitusmarkkinoiden volatiliteetin normalisoitumisen ja taloudellisen kehityksen myötä. Konkreettisesti se odottaa strukturoitujen pääomamarkkinatuotteiden kohtuullista kasvua ja pääomamarkkinoiden lisääntyvää hyväksikäyttöä.

               (35)

               Näiden odotusten valossa LBBW:n riippuvuus vallitsevia oloja hyödyntävistä liiketoimista tulee vähenemään ja vakaampien tulonlähteiden osuus kasvamaan. Markkinariskejä vähennetään ja omasta kaupankäynnistä saatavia tuloja korvataan provisiotuloilla. Tähänastista suhteellisen suurta luottoriskikeskittymää on jo pienennetty ja sitä puretaan edelleen.

               (36)

               Pessimistisessä skenaariossa, jossa riskin sisältävät omaisuuserät vuosina 2011, 2012 ja 2013 on asetettu yli 10 prosenttia suuremmiksi kuin perusskenaariossa, omavaraisuusasteet putoavat selvästi alemmaksi kuin realistisessa skenaariossa. Pankki täyttäisi kuitenkin edelleen lakisääteiset vakavaraisuusvaatimukset, koska ensisijaisten omien varojen osuus ei putoaisi missään vaiheessa alle 7 prosentin ja omien varojen osuus kokonaisuudessaan olisi jokaisena vuonna vähintään 10 prosenttia. Lisäksi pankki on tehnyt stressitestejä yritysluotoista odotettavissa olevien tappioiden määrittämiseksi, koska keskeisillä markkinoilla toimivien asiakkaiden vientiin suuntautumisen johdosta maailmankaupan romahtaminen voisi vaikuttaa tähän alueeseen erityisen voimakkaasti. Vaikka tämäkin alentaisi omavaraisuusasteita, pankin pääomapuskuri olisi edelleen riittävä.

               (37)

               LBBW:llä on monipuolinen rahoituspohja. Se rahoittaa itseään pääasiassa i) säästökassojen ja muiden rahoituslaitosten, ii) kiinnelainojen ja muiden arvopaperien sekä iii) asiakkaiden sitoumusten avulla. Rakenneuudistussuunnitelman mukaan pankki ei joudu rahoitusvaikeuksiin. Varsinkaan valtion takaamat joukkovelkakirjalainat, jotka on maksettava takaisin vuoteen 2015 mennessä, eivät suunnitelman mukaan aiheuta rahoitusvajetta, koska niiden perustana oleva varallisuus puretaan. Pankki omistaa huomattavan varannon keskuspankille vakuudeksi kelpaavia omaisuuseriä, joita se voisi käyttää likviditeettiongelmiin joutuessaan. Sisäiset likviditeetin hallinnan vuoksi tehdyt analyysit ja stressitestit ovat osoittaneet, että pankki pystyisi epäedullisissa olosuhteissakin hallitsemaan riskiluokituksen alentamisen ilman likviditeettiongelmia.

         2.7   Saksan sitoumukset

               (38)

               Saksa on luvannut, että LBBW toteuttaa rakenneuudistussuunnitelman, ja on toimittanut seuraavat (tasesumman ja riskin sisältävien omaisuuserien pienentämiseen sekä myynteihin liittyvät) lupaukset ja toimintalinjoja koskevat sitoumukset:
               ”Saksan liittotasavalta ja LBBW lupaavat täten toteuttaa LBBW:n rakenteiden uudistamiseksi seuraavat rakenteelliset toimenpiteet:
               (…)

                           3.

                           LBBW purkaa vuoden 2008 omaisuuseristään (noin 448 miljardin euron tasesumma määräpäivänä 31 päivänä joulukuuta 2008) noin 182 miljardia euroa eli noin 41 prosenttia. Noin [125–135] miljardia euroa puretaan 31 päivään joulukuuta 2013 mennessä.

                           4.

                           LBBW purkaa vuoden 2008 riskin sisältävistä omaisuuseristään (noin 178 miljardia euroa määräpäivänä 31 päivänä joulukuuta 2008) noin [80–100] miljardia euroa eli noin [40–60] prosenttia. Noin [60–80] miljardin euron purku toteutetaan 31 päivään joulukuuta 2013 mennessä.

                           5.

                           LBBW myy jäljempänä luetellut omistusosuudet, jollei niitä ole jo myyty, viimeistään ilmoitettuina ajankohtina parhaaseen mahdolliseen hintaan. Omistusosuuksien nykyisen liikevaihdon määrän olennaiset, arvon määrittävät elementit säilytetään myyntiin asti ja pannaan myyntiin.

                                       a.

                                       Sachsen DV Betriebs- und Servicegesellschaft mbH (myyty elokuussa -09)

                                       b.

                                       quirin bank AG (myyty syyskuussa -09)

                                       c.

                                       DekaBank Deutsche Girozentrale (myyntiajankohta viimeistään […])

                                       d.

                                       Lasssarus Handels GmbH (myynti/likvidointi viimeistään […])

                                       e.

                                       LBBW Securities LLC (Broker/Dealer) (myynti/sulkeminen viimeistään […])

                                       f.

                                       LBBW Luxemburg SA ([…] myynti viimeistään […], […] selvitystila)

                                       g.

                                       LRI Invest SA (myynti viimeistään […])

                                       h.

                                       LBBW Asset Management (Ireland) plc (myynti tai sulkeminen viimeistään […])

                                       i.

                                       LBS Landesbausparkasse Baden-Württemberg[…] (myynti viimeistään […])

                                       j.

                                       SV Sparkassen Versicherung Holding AG (myynti viimeistään […])

                                       k.

                                       LBBW Immobilien GmbH (asuntokanta) (myynti viimeistään […])

                                       l.

                                       […] (myynti viimeistään […])

                                       m.

                                       […] (myynti viimeistään […])

                                       n.

                                       […] (myynti viimeistään […]).

                           6.

                           Kohdassa 5 mainittujen omistusosuuksien myyntiä voidaan lykätä […] kuukautta, kuitenkin enintään 31 päivään joulukuuta 2013 saakka, jos LBBW osoittaa, että liiketoimella saatava myyntitulo on pienempi kuin kulloisenkin omistusosuuden kirjanpitoarvo Saksan kauppalain mukaan laaditussa LBBW:n erillistilinpäätöksessä tai että liiketoimi johtaisi tappioihin IFRS-standardien mukaan laaditussa konsernitilinpäätöksessä.

                           7.

                           Kohdassa 5 lueteltujen lupausten täydellisen ja moitteettoman noudattamisen jatkuvasta ja kattavasta valvonnasta ja perusteellisesta tarkastuksesta vastaa riittävän pätevä asiantuntija (edunvalvoja), mieluiten tilintarkastaja. Edunvalvoja tarkistaa myös, että myyntihinta määritetään taloudellisin perustein. LBBW ehdottaa komissiolle kolmen kuukauden kuluessa tämän päätöksen tiedoksi antamisesta sopivaa riippumatonta asiantuntijaa. Hänen nimittämisensä edellyttää komission hyväksyntää. Komissio voi vaatia asiantuntijalta selityksiä ja selvityksiä. LBBW vastaa asiantuntijaan liittyvistä kustannuksista.

                           8.

                           Jos jotain kohdassa 5 mainituista omistusosuuksista ei ole myyty mainittuun määräpäivään mennessä, vaikka kaikki käytettävissä olevat mahdollisuudet pidentää määräaikaa olisi hyödynnetty, komissio voi erillispäätöksellä määrätä, että kyseisen osuuden myy luovutuksesta vastaava toimitsija. LBBW vastaa luovutuksesta vastaavaan toimitsijaan liittyvistä kustannuksista.

                           9.

                           LBBW sulkee seuraavat toimipaikat mahdollisimman pian, viimeistään 31 päivään joulukuuta 2013 mennessä:

                                       a.

                                       Barcelona

                                       b.

                                       Madrid

                                       c.

                                       Pariisi

                                       d.

                                       Amsterdam

                                       e.

                                       Milano

                                       f.

                                       Budapest

                                       g.

                                       Varsova

                                       h.

                                       Praha

                                 Lontoon, New Yorkin, Singaporen ja Tokion sivukonttoreita pienennetään merkittävästi.

                     Saksan liittohallitus ja LBBW vakuuttavat, että LBBW noudattaa seuraavia toimintalinjoja koskevia sitoumuksia:

                           10.

                           Rakenneuudistussuunnitelman toteuttamisen aikana, enintään 31 päivään joulukuuta 2013 saakka, LBBW käyttää toissijaista pääomaa tai välttää toissijaisen pääoman osallistumista tappioihin vain siinä tapauksessa, että on velvollinen siihen myös purkamatta rahastoja sekä Saksan kauppalain 340 f ja g pykälän mukaista poistoeroa.

                           11.

                           LBBW ei tee 31 päivään joulukuuta 2012 asti ostoja LBBW:n kanssa kilpailevista rahoituslaitoksista. Muu omistusosuuksilla käytävä kauppa, joka voidaan LBBW:n liiketoimintamallin yhteydessä luokitella kuuluvaksi alkuperäiseen asiakasliiketoimintaan, on edelleen mahdollista, jos se ei vaikuta pankin elinkelpoisuuteen.

                           12.

                           LBBW osallistuu osavaltiopankkien yleiseen konsolidointiin Saksassa taloudelliset periaatteet huomioon ottaen ja LBBW:n uuden liiketoimintamallin mukaisesti. Jos LBBW:n harkittavaksi tulee yksittäisten osavaltiopankkien yhteenliittymiä, LBBW pitää ohjenuoranaan yhteen liitetyn laitoksen pitkän aikavälin elinkelpoisuuden varmistamiseen liittyviä vaatimuksia ja sen kestävää valmiutta antaa asianmukaisesti luottoa reaalitaloudelle. Ostot/yrityssulautumat mahdollisen osavaltiopankkien konsolidoinnin yhteydessä edellyttävät EU:n komission ennalta antamaa suostumusta.

                           13.

                           LBBW pidättäytyy tarjoamasta markkinoilla, joilla sillä on merkittävä markkinaosuus, eli pk-yritys- ja yksityispankkitoiminnassa, 31 päivään joulukuuta 2012 asti edullisempia hintoja kuin edullisin sen kymmenestä markkinaosuuden mukaan tärkeimmästä kilpailijasta.

                           14.

                           LBBW ei käytä mainonnassa tukitoimenpiteiden myöntämistä eikä niistä johtuvia kilpailuetuja.

                           15.

                           LBBW ottaa luotonannossaan ja pääomasijoituksissaan huomioon talouden, erityisesti pk-yritysten, luottotarpeen, tarjoamalla markkinoille tavanomaisia ja valvonnan / pankkien talouden kannalta asianmukaisia ehtoja.

                           16.

                           Lisäksi LBBW tarkistaa sisäisten kannustinjärjestelmiensä kohtuullisuuden ja vaikuttaa siihen, että ne eivät houkuttele ottamaan asiattomia riskejä ja että ne noudattavat yrityksen kestäviä ja pitkän aikavälin tavoitteita ja ovat läpinäkyviä.

                           17.

                           LBBW kehittää edelleen riskien seurantaa ja valvontaa. Samalla se erottaa koko luotonantoa korvaavan liiketoiminnan pankin ydinliiketoiminta-alueista ja liittää sen organisatorisesti ja toiminnallisesti erilliseen sisäiseen rakenneuudistusyksikköön (Internal Restructuring Unit, IRU). Tämä yksikkö varmistaa purettavien toimintojen erillisen kuvauksen, raportoinnin ja ohjauksen.

                           18.

                           LBBW kuvaa säästökassatoimintaa erikseen 31 päivästä joulukuuta 2010 alkaen.

                           19.

                           LBBW harjoittaa harkitsevaa, vakaata ja kestävää liiketoimintaa.

                           20.

                           LBBW ei hyödynnä takausjärjestelyn EKP-sidonnaisuudesta syntyvää likviditeettietua.

                           21.

                           LBBW maksaa vuosittain takautuvasti takuun myöntämisajankohtana aluksi 6,25 prosentin maksun alkuvaiheessa esiintyvästä pääomavaatimuksia supistavasta vaikutuksesta. Vaikutus pienenee suhteessa käytettävissä olevan takuun kanssa. LBBW maksaa vuosittaisen 3,75 prosentin lisäkorvauksen arvopaperistetuista omaisuuseristä koostuvaan sijoitussalkkuun (ABS-salkkuun) liittyvän takauksen siitä osasta, joka ei ylitä 1,5:tä miljardia euroa. LBBW maksaa siis tämän lisäkorvauksen täysimääräisenä niin pitkään kuin tämä ABS-salkkuun liittyvä takuusumma on vähintään 1,5 miljardia euroa; kun takuusumma putoaa alle 1,5 miljardin euron, on maksettava ainoastaan 3,75 prosentin korvaus jäljellä olevasta takuusummasta.

                     Hyvää hallintotapaa (Corporate Governance) koskevat lupaukset

                           22.

                           Aiemmanmuotoinen hallintoneuvosto muutetaan riippumattomaksi hallintoneuvostoksi Corporate Governance -säännöstön mukaisesti.

                                       a.

                                       Valvonta- ja seurantatehtävät keskitetään yksinomaan hallintoneuvostolle, eikä niitä tähänastiseen tapaan jaeta kahdelle toimielimelle (yhtiökokoukselle ja hallintoneuvostolle). Perustavanlaatuisiin liiketoimiin tarvitaan tavalliseen tapaan hallintoneuvoston suostumus.

                                       b.

                                       LBBW:n johto on päivittäisessä ja operatiivisessa liikkeenjohdossa riippumaton, ja sillä on velvollisuuksia vain yritystä kohtaan. Se ei ota vastaan ohjeita hallintoneuvostolta eikä yhtiökokoukselta.

                                       c.

                                       Nykyisen yhtiökokouksen (Trägerversammlung) muotoa muutetaan (Haupt- oder Eigentümerversammlung). Sen toimivalta keskitetään osakeyhtiöoikeuden mukaisiin yhtiökokouksen tyypillisiin tehtäviin (esimerkiksi päätökset voitonjaosta, yrityssopimusten tekeminen ja likvidointipäätökset)

                                       d.

                                       Kaikilla hallintoneuvoston jäsenillä on oltava vakavaraisuusdirektiivin (11) viimeisessä versiossa tai luottolaitosalaa koskevan lain (KWG) 36 pykälän 3 momentin ensimmäisessä virkkeessä säädetty pätevyys. Jäsenet ovat sopivia, kun he ovat luotettavia ja heillä on valvontatoimen harjoittamisessa sekä LBBW:n harjoittaman liiketoiminnan arvioimisessa ja seurannassa tarvittava asiantuntemus.

                                       e.

                                       Hallintoneuvoston jäsenten lukumäärä vähennetään 21:een.

                                       f.

                                       Puolet osakkeenomistajille varatuista paikoista täytetään ulkopuolisilla asiantuntijoilla.

                                       g.

                                       Rakenneuudistusvaiheen eli hyvän hallintotavan mukaisten käytäntöjen käyttöönoton aikana (jäljempänä olevan) 24 kohdan mukaisen yhtiömuodon vaihdon toteutumiseen asti vuonna 2013 hallintoneuvoston puheenjohtajana toimii henkilö, joka kuuluu hallintoneuvostoon (edellä olevan) 22 kohdan f alakohdan mukaisesti. Sen jälkeen nimittäminen tapahtuu Saksan tai Euroopan unionin osakeyhtiöoikeudessa säädetyn menettelyn mukaisesti.

                           23.

                           Komiteat

                                       a.

                                       Riskinarviointikomitea
                                       Nykyinen luottokomitea muutetaan klassiseksi riskinarviointikomiteaksi, jonka tehtävä ei ole ainoastaan hyväksyä luottopäätöksiä toimivaltajaon mukaisesti vaan joka myös syventyy perusteellisesti yleisiin riskinhallintakysymyksiin. Puheenjohtajana toimii hallintoneuvoston jäsen, jolla on vastaavaa pankkialan asiantuntemusta.

                                       b.

                                       Tilintarkastuskomitea
                                       Tilintarkastuskomitean johdossa on oltava hallintoneuvoston jäsen, jolla on erityistä asiantuntemusta pankkien laskentatoimesta.

                                       c.

                                       Henkilöstö- ja nimityskomitea
                                       Henkilöstökysymyksiä varten perustetaan henkilöstökomitea. Osakkaiden edustajat tässä komiteassa muodostavat samalla nimityskomitean, joka ehdottaa yhtiökokoukselle hallintoneuvoston jäseniksi sopivia ehdokkaita.

                           24.

                           Yhtiömuodon muutos: Kaikki olennaiset (22 ja 23 kohdassa kuvaillut) eurooppayhtiön/osakeyhtiön hallintotapaan liittyvät sisällölliset käytännöt on otettava käyttöön välittömästi, viimeistään 31 päivään joulukuuta 2010 mennessä. Viimeistään 31 päivään joulukuuta 2013 mennessä LBBW muutetaan eurooppayhtiöksi/osakeyhtiöksi. Virstanpylväänä on hallintotapaan liittyvien sisällöllisten käytäntöjen käyttöön ottaminen vuoden 2010 loppuun mennessä, ja yhtiömuodon muutokseen tarvittavat laki- ja sääntömääräiset mukautustoimenpiteet valmistellaan siten, että muutos on viety päätökseen viimeistään 31 päivään joulukuuta 2013 mennessä.

                           25.

                           Liiketaloudellisten kriteerien mukaisen liikkeenjohdon varmistaminen

                                       a.

                                       Yleisesti
                                       Landesbank Baden-Württemberg -pankista annettavassa laissa (osavaltiopankkilaki – LBWG) on todettava, että osavaltiopankin liiketoimintaa on johdettava taloudenpidon periaatteiden mukaisesti ja toiminnassa on myös otettava huomioon osavaltiopankille kuuluvat tehtävät.

                                       b.

                                       Toimialakohtaisesti
                                       Varmistetaan, että uusia liiketoimia koskevat laskelmat tehdään sellaisten viitekorkojen perusteella, jotka eivät sisällä takaajan vastuuvelvoitteiden aiheuttamia vääristymiä.

                                       c.

                                       Suhde osakkeenomistajiin
                                       Suhteessa osakkeenomistajiin noudatetaan tyypillistä pääomayhtiön ja sen osakkaiden välistä arm’s length -periaatetta. Varallisuutta saa jakaa omistajille ainoastaan tilikauden voitosta ja likvidoinnista saaduista varoista

                           26.

                           Alan tavanomaiseen tavoitetuottoon pyrkiminen (Return on Equity): LBBW pyrkii rakenneuudistussuunnitelman mukaisesti keskipitkällä aikavälillä (eli rakenneuudistuksen päätyttyä vuonna 2013) ja myös tulevaisuudessa vähintään [10–12] prosentin oman pääoman tuottoon ennen veroja oman pääoman lisäyksen ollessa riskiprofiilin kannalta asianmukainen.

                     Muut lupaukset

                           27.

                           Vuoteen 2013 saakka Saksa lähettää komissiolle joka vuosi edistyskertomuksen. Kertomuksen on sisällettävä yhteenveto edistymisestä rakenneuudistussuunnitelman täytäntöönpanossa sekä yksityiskohdat kaikista omistusosuuksien myynneistä ja tytäryhtiöiden, osastojen ja toimipaikkojen lopettamisesta tämän päätöksen mukaisesti. Siinä on ilmoitettava myynnin tai lopettamisen päivämäärä, kirjanpitoarvo 31 päivänä joulukuuta 2008, kauppahinta sekä kaikki myyntiin tai lopettamiseen liittyvät voitot ja tappiot. LBBW:n hallintoneuvosto toimittaa kertomuksen komissiolle kuukauden sisällä LBBW:n tilinpäätöksen hyväksymisestä, kuitenkin viimeistään kunkin vuoden toukokuun 31 päivään mennessä (12).”

         3.   SAKSAN KANTA

               (39)

               Saksa pyytää rakenneuudistussuunnitelman hyväksymistä. Saksa ei kiistä, että toimenpiteet ovat tukea. Saksa vetoaa kuitenkin siihen, että ongelmallisiin omaisuuseriin kohdistuvasta toimenpiteestä maksettavan korvauksen muutoksen ja rakenneuudistustukien muodossa esitettävien lupausten antamisen jälkeen toimenpiteet ovat sisämarkkinoille soveltuvia Euroopan unionin toiminnasta tehdyn sopimuksen 107 artiklan 3 kohdan b alakohdan mukaisesti.

         4.   TUTKIMUKSEN ALOITTAMISEN SYYT

               (40)

               Menettelyn aloittamista koskevassa päätöksessä komissio esitti epäilyksensä siitä, soveltuuko alkuperäinen toimenpide yhteen komission arvoltaan alentuneiden omaisuuserien käsittelystä yhteisön pankkisektorilla antaman tiedonannon (13) kanssa, jäljempänä ’arvoltaan alentuneita omaisuuseriä koskeva tiedonanto’, erityisesti sen osalta, mikä koskee arvostusta ja vastuunjakoa. Komission mielestä oli kuitenkin täytetty ne arvoltaan alentuneita omaisuuseriä koskevassa tiedonannossa esitetyt vaatimukset, jotka koskivat tukikelpoisia omaisuuseriä, tapaa, jolla arvoltaan alentuneita omaisuuseriä käsitellään, läpinäkyvyyttä ja avoimuutta sekä takauksen hintaa.

               (41)

               Arvostukseen liittyvät komission epäilyt koskivat käytettyä menetelmää ja LBBW-asiantuntijoiden salkkujen todellisen taloudellisen arvon laskennan perustaksi ottamia oletuksia, jotka komission mielestä eivät vaikuttaneet riittävän varovaisilta. Varsinkaan maksukyvyttömyyden todennäköisyyttä, takaisinsaantiprosentteja, kiinteistöjen hintojen kehitystä eräillä markkinoilla ja korrelaatioita koskevat oletukset eivät komission mielestä olleet riittävän varovaisia. Lisäksi ABS-salkkua ei ollut suojattu täydellisesti.

               (42)

               Sen vuoksi komissio ilmaisi epäilyksensä vastuun jakamisesta (mukaan lukien korvaus), sillä kaikenlaisilla todellisen taloudellisen arvon korjauksilla on välittömät seuraukset takauksen hinnan arvostukseen.

         5.   VALTIONTUKISÄÄNTÖJEN MUKAISESTI TEHTÄVÄ ARVIOINTI

   5.1   Tuen olemassaolo

               (43)

               Euroopan unionin toiminnasta tehdyn sopimuksen 107 artiklan 1 kohdan mukaan, jollei perussopimuksissa toisin määrätä, jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu sisämarkkinoille, siltä osin kuin se vaikuttaa jäsenvaltioiden väliseen kauppaan.

               (44)

               Komissio on jo todennut menettelyn aloittamista koskevassa päätöksessään, että LBBW:n pääomapohjan vahvistaminen ja ongelmallisiin omaisuuseriin suunnatut toimenpiteet ovat valtiontukea. Pääomanlisäyksen sisältämä tukielementti on 5 miljardia euroa. Arvoltaan alentuneita omaisuuseriä koskevan tiedonannon mukaan ongelmallisiin omaisuuseriin kohdistuvaan toimenpiteeseen sisältyvän tuen määrä vastaa omaisuuserien siirtoarvon ja markkinahinnan erotusta. Siirtoarvo vastaa salkun nimellisarvoa vähennettynä pankin vastattavaksi jäävällä osuudella (first loss). Jos markkina-arvoksi oletetaan 18,143 miljardia euroa (10,137 miljardia euroa ja 8,006 miljardia euroa) ja taloudelliseksi arvoksi 27,915 miljardia euroa (15,635 miljardia euroa ja 12,280 miljardia euroa), ongelmallisiin omaisuuseriin suunnattuihin toimenpiteisiin sisältyväksi kokonaistueksi saadaan 9,772 miljardia euroa.

               (45)

               Tuen määrä molemmissa toimenpiteissä yhteensä on noin 14,8 miljardia euroa. Se vastaa yli 9:ää prosenttia LBBW:n riskin sisältävistä omaisuuseristä.

         5.2   Tuen soveltuvuus sisämarkkinoille

   5.2.1   Euroopan unionin toiminnasta tehdyn sopimuksen 107 artiklan 3 kohdan b alakohdan soveltaminen

               (46)

               Euroopan unionin toiminnasta tehdyn sopimuksen 107 artiklan 3 kohdan b alakohdan mukaan komissio voi päättää, että tukea pidetään sisämarkkinoille soveltuvana, jos se on tarkoitettu ”jäsenvaltion taloudessa olevan vakavan häiriön poistamiseen”. Komissio toteaa, että Saksan taloudessa on edelleen olemassa vakavan häiriön vaara ja että pankkien tukemiseksi toteutetut toimenpiteet ovat soveltuvia tämän vaaran poistamiseen. Sen vuoksi tuet on tutkittava SEUT-sopimuksen 107 artiklan 3 kohdan b alakohdan nojalla.

               (47)

               Menettelyn aloittamista koskevassa päätöksessä molemmat toimenpiteet hyväksyttiin määräajaksi SEUT-sopimuksen 107 artiklan 3 kohdan b alakohdan ja komission asiaan liittyvien tiedonantojen perusteella (komission tiedonanto – Valtiontukisääntöjen soveltaminen maailmanlaajuisen finanssikriisin seurauksena rahoituslaitosten suhteen toteutettuihin toimenpiteisiin (14), jäljempänä ’pankkitiedonanto’; komission tiedonanto – Rahoituslaitosten pääomapohjan vahvistaminen tämänhetkisessä finanssikriisissä: tuen rajaaminen välttämättömään vähimmäismäärään ja suojatoimet kilpailun kohtuuttoman vääristymisen estämiseksi (15), jäljempänä ’pääomapohjan vahvistamista koskeva tiedonanto’; komission tiedonanto arvoltaan alentuneiden omaisuuserien käsittelystä yhteisön pankkisektorilla (16), jäljempänä ’arvoltaan alentuneita omaisuuseriä koskeva tiedonanto’; ja komission tiedonanto elinkelpoisuuden palauttamisesta ja rahoitusalalla tämänhetkisessä kriisissä toteutettujen rakenneuudistustoimenpiteiden arvioinnista valtiontukisääntöjen perusteella (17), jäljempänä ’rakenneuudistustiedonanto’). Koska komissio edelleen epäili, että ongelmallisiin omaisuuseriin suunnattuihin toimenpiteisiin liittyy kilpailuongelmia, se aloitti tutkimukset. Sen vuoksi komission on tutkimuksen tässä vaiheessa tutkittava ensinnäkin, liittyykö ongelmallisiin omaisuuseriin suunnattuihin toimenpiteisiin edelleen kilpailuongelmia, ja toiseksi, soveltuuko määräajaksi hyväksytyn tuen jatkaminen rakenneuudistustukena sisämarkkinoille.

         5.2.2   Ongelmallisiin omaisuuseriin suunnattujen toimenpiteiden soveltuvuus sisämarkkinoille

               (48)

               Komissio tutkii ongelmallisiin omaisuuseriin suunnatut toimenpiteet SEUT-sopimuksen 107 artiklan 3 kohdan b alakohdan ja arvoltaan alentuneita omaisuuseriä koskevan komission tiedonannon nojalla. (18) Arvoltaan alentuneita omaisuuseriä koskevan tiedonannon mukaan toimenpiteet, jotka vapauttavat edunsaajapankin velvollisuudesta kirjata arvoltaan alentuneista omaisuuseristä aiheutuvat tappiot tai mahdollisia tappioita koskevat varaukset taseeseen (tai kun niillä kompensoidaan tappioiden kirjaamisen vaikutukset) ja/tai vapauttavat lakisääteistä pääomaa muihin käyttötarkoituksiin, ovat ongelmallisiin omaisuuseriin suunnattuja toimenpiteitä, joiden soveltuvuus sisämarkkinoille on tutkittava erityisten perusteiden nojalla. Tämä tutkimus tapahtuu seuraavien perusteiden nojalla: i) omaisuuserien tukikelpoisuus, ii) läpinäkyvyys ja avoimuus, iii) omaisuuserien hoito, iv) arvostusmenetelmän sopivuus ja johdonmukaisuus, v) maksun ja vastuunjaon riittävyys ja vi) esitettävän rakenneuudistussuunnitelman komissiossa tutkimisen tarpeellisuus.

               (49)

               Komissio totesi menettelyn aloittamista koskevassa päätöksessä, että LBBW:n ongelmallisiin omaisuuseriin suunnatut toimenpiteet täyttävät kaikki edellä mainitut perusteet – lukuun ottamatta arvostusmenetelmää ja vastuunjakoa, korvaus mukaan luettuna. Saksa pystyi olennaisesti vähentämään epäilyjä lukuisten muutosehdotusten avulla.

               (50)

               Tutkimuksen yhteydessä komissio arvioi salkun komission sisäisten ja ulkoisten asiantuntijoiden tukemana. ABS-salkun todellinen taloudellinen arvo on [14–15] miljardia euroa, joka on [1–2] miljardia euroa alempi kuin LBBW:n mainitsema arvo. Sen sijaan SEALINK-salkkujen todellinen taloudellinen arvo piti paikkansa. Komission epäilykset, jotka kohdistuivat pääomaa vahvistavien omaisuuserien arviointiin, ovat näin ollen osoittautuneet aiheellisiksi.

               (51)

               Erillisiä pääomaa vahvistavia toimenpiteitä koskevan tutkimuksen yhteydessä komissiolle esiteltiin joitakin menetelmiä, joita kyseiset pankit käyttävät salkun todellisen taloudellisen arvon määrittämisessä. Strukturoitujen luottojen arviointiin voidaan käyttää (LBBW:n valinnasta riippuvaa) mahdollisuutta tehdä oletuksia omaisuuseriin liittyvien maksuhäiriöiden todennäköisyyttä, korrelaatioita ja luottotappioita koskeva stressitesti.

               (52)

               Arvioitaessa kysymystä, olivatko oletukset riittävän varovaisia, komissio käytti vertailukohtana toisia tapauksia, kuten LBBW:n SEALINK-salkku ja kolmansien osapuolten tutkimukset. Jokaisen omaisuusluokan osalta käytettiin erilaisia oletuksia. Voidakseen todeta, miten oletukset vaikuttaisivat ABS-salkkuun, komissio pyysi LBBW:n asiantuntijoita arvioimaan kyseisten oletusten pohjalta vielä 40 position suuruisen määrällisesti painotetun satunnaisotannan ja viisi suurinta positiota.

               (53)

               Stressitestioletukset johtivat strukturoitujen luottojen vesiputousmaisen rakenteen vuoksi hyvin erilaisiin lopputuloksiin. Joissakin omaisuusluokissa, kuten Yhdistyneen kuningaskunnan vakioimattomien lainojen luokassa, salkkuerät olivat erityisen vahvoja. Niiden tosiasiallinen taloudellinen arvo oli näin ollen jopa varovaisten oletusten mukaisesti hyvin lähellä markkinakurssia, vaikka markkina-arvo on yleensä nimellisarvoa alempi. Joidenkin Commercial Mortgage-Backed Securities ja Commerical Mortgage Obligations -luokkiin kuuluvien salkkuerien osalta tilanne oli aivan erilainen. Näissä omaisuusluokissa suurimmat erot eivät ilmenneet pelkästään kahden LBBW-salkun välillä, vaan myös suhteessa muihin tapauksiin. Tuloksena oli, että näiden uusien ja varovaisten oletusten perusteella tehty satunnaiskoe, johon kuuluvien erien nimellinen kokonaisarvo oli 1 559 miljoonaa euroa, osoitti 143 miljoonan euron erotusta verrattuna LBBW-asiantuntijoiden perustapausmallin mukaan laskemaan hintaan.

               (54)

               Komissio laski mahdolliset vaikutukset koko salkkuun ekstrapolaation avulla. Se otti huomioon useita pistokokeen laadullisia näkökohtia välttääkseen tiettyjen vaikutusten kohtuuttoman vahvistumisen. Laskelmien mukaan odotettavissa olevat tappiot olisivat ekstrapolaatiomenetelmän ja korjauskertoimen mukaisesti 2,9 miljardista eurosta 4,3 miljardiin euroon.

               (55)

               Suljettuaan pois tietyt salkkukohtaiset ominaispiirteet, jotka voisivat vaikuttaa salkkujen tasolla kohtuuttoman kielteisesti, komissio päättelee, että koko salkun odotettavissa olevat tappiot olisivat tasapuolisen tarkastelun perusteella [3–4] miljardia euroa. Todellinen taloudellinen arvo olisi näin ollen [14–15] miljardia euroa, eli [1–2] miljardia euroa alempi kuin ilmoituksessa mainittu arvo.

               (56)

               Arvoltaan alentuneita omaisuuseriä koskevan tiedonannon mukaisesti olisi pankkien vastattava mahdollisimman pitkälle itse arvoltaan alentuneista omaisuuseristä johtuvista kustannuksista. Siksi omaisuuserät tulisi siirtää hintaan, joka vastaa niiden todellista taloudellista arvoa tai alittaa sen. Tätä tarkoitusta varten on tehtävä ensin todellista taloudellista arvoa koskeva poisto tai takuun tapauksessa käytettävä niin kutsuttua First Loss -sääntöä, jonka mukaan edunsaajapankin vastuulla oleva ensimmäinen tappio vastaa kirjanpitoarvon ja todellisen taloudellisen arvon välistä erotusta.

               (57)

               Tarkasteltavana olevassa tukiasiassa pääomaa vahvistava toimenpide toteutettiin tekemättä ensin poistoa ABS-salkun todellisesta taloudellisesta arvosta. Vaaditun vastuunjaon toteuttamiseksi LBBW lupasi kuitenkin ottaa vastuulleen ensisijaisen riskin (First Loss), takuusalkun ensimmäiset tappiot, jotka olivat yhteensä 1,9 miljardia euroa. Tämä määrä on sittemmin poistettu kokonaisuudessaan.

               (58)

               Koska komissio on oikaissut ABS-salkun todellista taloudellista arvoa pankkien alkuperäistä arviota [1–2] miljardia euroa pienemmäksi, ABS-salkusta odotettavissa olevia tappioita ei enää kateta poistolla tai riittävän suurella ensisijaisella riskivastuulla (First Loss). Jotta toimenpiteet täyttäisivät arvoltaan alentuneita omaisuuseriä koskevan tiedonannon valtiontukia koskevat ehdot, on siksi tehtävä vielä todellisen taloudellisen arvon pienenemistä vastaava lisäpoisto, tai jos kyseessä on omaisuuseriä koskeva takuu, siirtoarvoa on oikaistava (toisin sanoen niin kutsuttua Attachment Point -kohtaa on nostettava). Kyseinen poisto ei olisi tässä tapauksessa kirjanpitosyistä mahdollinen muuttamatta toimenpiteen rakennetta, koska strukturoidut arvopaperit on suojattu pääomaa vahvistavalla toimenpiteellä mahdollisilta tappioilta.

               (59)

               Näin ollen siirtoarvo on todellista taloudellista arvoa suurempi. Jos taattu riski ylittää todellisen taloudellisen arvon, ei arvoltaan alentuneita omaisuuseriä koskevassa tiedonannossa annettu täydellistä ennakoivaa vastuunjakoa koskeva ehto täyty. Näin ollen on pääomaa vahvistavan toimenpiteen tukielementti vastaavasti suurempi ja se voidaan hyväksyä vain, jos toimenpide sisältää määräykset, joiden perusteella nämä lisätuet on mahdollista periä myöhemmin takaisin (esimerkiksi niin kutsutun Claw-back-mekanismin avulla), tai jos toimenpide sisältää merkittävän rakenneuudistuksen (katso arvoltaan alentuneita omaisuuseriä koskevan tiedonannon 41 kohta ja 5.2 jakso).

               (60)

               Claw-back-mekanismissa tuensaajapankki maksaa tavallisesti tarvetta suurempana taatusta riskistä saamansa edun myöhemmin takaisin, toisin sanoen sen tulisi maksaa takuun kattama todellisen taloudellisen arvon ylittävä määrä kokonaan takaisin. Jos täydellistä takaisinperintää (Claw-back) ei voida toteuttaa, on edellytettävä laajoja tasoitustoimia.

               (61)

               Takuun osalta voidaan takaisinperintä hoitaa hyvittämällä asianmukaisesti todellisen taloudellisen arvon ylittävä summa. Nyt tarkasteltavana olevassa tapauksessa maksetaan 1,5 miljardin euron takuusta korvausta 10 prosenttia vuodessa. Kyseinen korvaus kattaa sekä pääoman vahvistamisesta koituvan edun taatun 1,5 miljardin euron osalta (nykyinen korvausprosentti 6,25 prosenttia) että 3,75 prosentin korotuksen (joten tuloksena on kaikkiaan 56,25 miljoonaa euroa) (19).

               (62)

               Kyseinen korotus saattaa vaikuttaa ensi näkemältä vähäiseltä. On kuitenkin otettava huomioon, että – kuten edellä on todettu – valtion takuu kattaa mahdolliset tulevat tappiot vasta, kun ensisijainen 1,9 miljardin euron riskivastuu on käytetty loppuun. Näin ollen on epätodennäköistä, että takuuta tarvitaan, ennen kuin Baden-Württembergin osavaltio on valtiontuen myöntäjänä muodostanut LBBW:n suorittamista maksuista kattavat varaukset kyseisiä takuusuorituksia varten (20). Koska on epävarmaa, milloin mahdolliset komission laskemat tappiot toteutuvat, saattaa olla, että yhteenlasketut maksusuoritukset riittävät kaikkien syntyvien tappioiden kattamiseen. Korvauksen korottaminen auttaa näin ollen poistamaan komission alkuperäisiä vastuunjakoa koskevia epäilyksiä. Lisäksi pankin lupaaman rakenneuudistuksen laajuus ja kattavuus sekä tasoittavat toimenpiteet kompensoinevat riittävästi määräysten mukaista takaisinperintää koskevia mahdollisia puutteita. Komission kohtuulliseen vastuunjakoon kohdistuvat epäilykset on voitu todeta tässä kohdassa poistetuiksi.

               (63)

               Koska SEALINK-salkun tosiasiallinen taloudellinen arvo on vahvistettu, ei muutoksia näiltä osin tarvita.

               (64)

               Komissio totesi menettelyn aloittamista koskevassa päätöksessä, että tuensaajapankin maksamassa korvauksessa on otettu riittävästi huomioon tulevia tappioita koskeva riski, joka ylittää arvoltaan alentuneita omaisuuseriä koskevan tiedonannon mukaisesti todellisena taloudellisena arvona ilmaistun riskin. Korvauslaskelman perustana on käytetty korkokantaa, jota sovellettaisiin vastaavaan pääoman lisäykseen arvoltaan alentuneita omaisuuseriä koskevan tiedonannon pääoman vahvistamista koskevien säännösten mukaisesti.

               (65)

               Ottaen huomioon omaa pääomaa tukeva vaikutus olisi korvausta kuitenkin pienennettävä 0,75 prosentilla 6,25 prosenttiin vuodessa. Valvontasäännösten mukaisesti on oman pääoman katettava vähintään 50 prosenttia Tier 1 -pääomasta. Voimassa olevan lainsäädännön (21) mukaisesti Tier 2 -pääoma saa olla enintään 100 prosenttia Tier 1 -pääoman määrästä. Tämä tarkoittaa, että valvontasäännösten mukaisesti saa oma pääoma koostua 50-prosenttisesti Tier 1 -pääomasta ja 50-prosenttisesti Tier 2 -pääomasta. Koska Euroopan keskuspankin 20 päivänä marraskuuta 2008 antaman pääomittamista koskevan suosituksen mukaisesti Tier 1 -pääoman ja Tier 2 -pääoman välillä on 1,5 prosentin ero, on 150 peruspisteen suuruinen alennus kohtuullinen (22). Kun pääomapohjan vahvistamista koskevan tiedonannon mukaisesti 7 prosentin korvausta voidaan pitää kohtuullisena Tier 1 -pääomasta ilman pääomatukea, on Tier 2 -pääoma hyvitettävä 5,5 prosentin mukaisesti. Mainittujen kahden prosenttiluvun keskiarvo on 6,25 prosenttia.

               (66)

               Edellä esitetyn perusteella on LBBW:n hyvitettävä 4,476 miljardin euron pääoman vahvistaminen 6,25 prosentilla vuodessa, mikä merkitsee 279,75 miljoonan euron summaa vuodessa. Lisäämällä tähän 56,24 miljoonan euron takaisinperintä saadaan 336 miljoonan euron vuotuinen korvaussumma, joka on edellä esitetyt näkökohdat huomioon ottaen kohtuullinen.

         5.2.3   Rakenneuudistustuen soveltuvuus sisämarkkinoille

               (67)

               Komission on tutkittava kaikkien tähänastisten pelastustoimenpiteiden jatkamista rakenneuudistustukena. Tutkittaessa, soveltuuko rakenneuudistustuki sisämarkkinoille, otetaan huomioon rahoituskriisi ja käytetään perustana komission rakenneuudistustukea koskevaa tiedonantoa. Vaikka aiemmissa päätöksissä on viitattu valtiontuesta vaikeuksissa olevien yritysten pelastamiseksi ja rakenneuudistukseksi annettuihin yhteisön suuntaviivoihin (23), komissio on rakenneuudistustiedonannon 49 kohdassa todennut, että arvioidessaan pankeille myönnettyä rakenneuudistustukea, josta ilmoitetaan komissiolle 31 päivänä joulukuuta 2010 tai sitä ennen, komissio soveltaa kyseistä tiedonantoa eikä yhteisön suuntaviivoja valtiontuesta vaikeuksissa olevien yritysten pelastamiseksi ja rakenneuudistukseksi.

               (68)

               Rakenneuudistuksen tarpeellisuuden ja laajuuden osalta ei rakenneuudistustiedonannossa määrätä, missä olosuhteissa pankin on mahdollisesti esitettävä rakenneuudistussuunnitelma, vaan siinä viitataan aiempiin tiedonantoihin. Komissio katsoo, että LBBW on laajan rakenneuudistuksen tarpeessa, koska pankki välttyi tuen ansiosta pankkitarkastusviranomaisten sulkemismääräykseltä ja tuki vastasi yli 2:ta prosenttia pankin koko riskipääomasta. Tämä kanta on rakenneuudistustiedonannon 4 kohdan ja arvoltaan alentuneita omaisuuseriä koskevan tiedonannon 55 kohdan mukainen.

               (69)

               Rakenneuudistustiedonannon mukaisesti on rakenneuudistussuunnitelmassa ensinnäkin osoitettava, että rakenneuudistusprosessi, joka edunsaajapankissa toteutetaan, on omiaan palauttamaan yrityksen pitkän aikavälin kannattavuuden. Toiseksi on tuen määrä rajoitettava välttämättömään vähimmäismäärään, ja sekä tuensaajan että sen osakkaiden on osallistuttava rakenneuudistukseen mahdollisimman paljon sijoittamalla siihen omia varojaan. On ryhdyttävä toimenpiteisiin tuensaajan markkinavoiman keinotekoisesta vahvistamisesta johtuvan kilpailun vääristymisen rajoittamiseksi ja kilpailuun perustuvan pankkisektorin toimintakyvyn säilyttämiseksi. Lisäksi on selvitettävä valvontaa ja menettelyn teknisiä näkökohtia koskevat kysymykset.

               (70)

               Rakenneuudistussuunnitelman kilpailuoikeudellisen arvioinnin yhteydessä komissio varmistaa, että pankki kykenee palauttamaan elinkelpoisuutensa pitkällä aikavälillä ilman valtiontukea (rakenneuudistustiedonannon 2 jakso).

               (71)

               Rakenneuudistustiedonannon mukaisesti on pitkän aikavälin elinkelpoisuus saavutettu, kun rakenneuudistuksen läpikäynyt pankki pystyy kilpailemaan markkinoilla pääomasta omin voimin ja säädettyjen valvontaperusteiden mukaisesti. Tämä tarkoittaa, että pankki pystyy vastaamaan itse kaikista kustannuksistaan ja sen oman pääoman tuotto on pankin riskiprofiiliin nähden asianmukainen. Pitkän aikavälin elinkelpoisuus edellyttää myös, että kaikki myönnetyt valtiontuet joko maksetaan takaisin tukea myönnettäessä määritellyssä ajassa tai että tuista maksetaan markkinaehtojen mukainen korvaus. Näin varmistetaan, että kaikenlainen valtion maksama lisätuki lopetetaan. Kannattavuuden palauttamisen tulisi perustua ennen kaikkea yrityksen sisäisiin toimenpiteisiin, ja se tulisi toteuttaa noudattamalla uskottavaa rakenneuudistussuunnitelmaa. Rakenneuudistussuunnitelmassa pitäisi lisäksi käsitellä pankin vaikeuksien syitä ja sen omia heikkouksia sekä osoittaa, miten kyseiset pankin ongelmat voidaan poistaa. Rakenneuudistus edellyttää panosta kaikilta liiketoiminta-alueilta, joiden on tarkoitus keskipitkällä aikavälillä säilyttää rakenteellinen kannattavuutensa.

               (72)

               LBBW:n aloittama rakenneuudistus, joka perustuu Saksan esittämään rakenneuudistussuunnitelmaan, vaikuttaa olevan omiaan palauttamaan LBBW:n elinkelpoisuuden. Rakenneuudistussuunnitelmassa esitetään vuodelle 2013 [9–11] prosentin Tier 1 -pääomaosuutta ja oman pääoman [10–12] prosentin tuottoa. Nämä luvut ylittävät jopa äärimmäisissä stressiolosuhteissa huomattavasti valvontasäännösten edellyttämän tason ja vastaavat riskiprofiililtaan LBBW:tä vastaavaan pankkiin kohdistuvia markkinoiden odotuksia. Rakenneuudistussuunnitelman mukaisesti LBBW kykenee vastaamaan kaikista kustannuksistaan ja aloittamaan valtiontukien takaisinmaksun vuonna 2013. Mahdollisista rahoitusongelmista ei ole myöskään nähtävissä merkkejä. LBBW:n maksukyky osoittautui kriisin aikana vakaaksi, ja pankilla on edelleen käytettävissään riittävästi käteisvaroja. Tulevia rahoitusmahdollisuuksia ja niiden kustannuksia on tutkittu.

               (73)

               LBBW ei tarvitsisi edes pessimistisen skenaarion mukaan lisätukia. Tier 1 -pääomaosuus ei alittaisi rakenneuudistuksen aikana 7,0 prosenttia, vaan olisi vuonna 2013 [9–10] prosenttia, mutta oman pääoman tuotto jäisi [6–7] prosenttiin. Vaikka riskeistä aiheutuvat kustannukset ja riskipääoman osuus kasvaisivat edelleen, pankki täyttäisi edelleen valvontasäännösten mukaiset pääomavaatimukset.

               (74)

               LBBW:n muutettu liiketoimintamalli on ratkaiseva tekijä, jolla varmistetaan, että sen elinkelpoisuuden palauttaminen on realistinen tavoite. LBBW on tarkoitus muuttaa liikepankiksi, joka keskittyy selvästi keskisuuriin yrityksiin ja yksityisasiakkaisiin ja tarjoaa osalle asiakkaistaan (yritysasiakkaille ja säästökassoille) joukon yritysrahoitustuotteita ja valikoituja sijoituspankkituotteita. Sen valikoima käsittää hyvin vakiintuneita tuotteita, joita laaja asiakaskunta käyttää (mukaan lukien pankin pitkäaikaiset kanta-asiakkuussuhteet). Tämä luo todennäköisesti hyvän perustan vakaalle pankkitoiminnalle ja ehkäisee nopeisiin voittoihin tähtääviä pääomamarkkinavetoisia liiketoimia.

               (75)

               Komissio on tutkinut rakenneuudistussuunnitelman uskottavuuden LBBW:n aiemman liiketoiminnallisen menestyksen ja sen nykyisten kertomusten perusteella (hallinnon tietojärjestelmään ja riskienhallintakertomuksiin sisältyvät tiedot mukaan lukien). Komissio käytti apuna myös riskiarviointeja, jotka toimialasta vastaava valvontaviranomainen on tehnyt asiaa koskevien EU-direktiivien mukaisesti, sekä luokituslaitosten raportteja. Suunnittelun ja sen pohjana olevien oletusten yhdenmukaisuus uusimpien talousennusteiden ja komission myös muissa tukiasioissa käyttämien skenaarioiden kanssa tutkittiin.

               (76)

               Rakenneuudistussuunnitelmassa otetaan huomioon käytettävissä olevat tiedot ja se tosiasia, että lausunnot tulevasta kehityksestä voivat olla vain rajallisia. Riskien, tulosten ja pääomapohjan kehitystä jatkossa koskevat oletukset vaikuttavat riittävän pessimistisiltä. Riskit suuresta ja suhteellisen keskittyneestä luottokannasta, eli investoinneista strukturoituihin arvopapereihin johtuvan riskin mukaisesti todennäköisesti suurimmat riskit, on rajattu pääomaa vahvistavalla toimenpiteellä, ja näin ollen niitä on käsitelty asianmukaisesti. Jäljelle jäävien, muista omaisuuseristä johtuvien riskien, sekä luottokantariskien osalta LBBW odottaa vuodelta 2009 jopa vuoteen 2008 verrattuna selvää riskeihin varautumisen lisääntymistä. Vuodesta 2010 alkaen riskeistä aiheutuvat kustannukset alenevat ja saavuttavat vuoteen 2013 mennessä tavanomaisen tason. LBBW:n riskikustannusten odotetaan kuitenkin jäävän myös olosuhteiden normalisoiduttua kaksinkertaisiksi tähänastiseen riskeihin varautumiseen verrattuna ja vastaavan muiden siihen verrattavien yritysten riskikustannuksia.

               (77)

               Rakenneuudistussuunnitelmassa ei odoteta myöskään nopeaa elpymistä, vaan lähinnä riskien ja luottotappioiden merkittävää lisääntymistä. Rakenneuudistussuunnitelmassa otetaan huomioon nämä näkökohdat lisäämällä sekä riskeihin varautumista että oman pääoman osuutta koskevaa vaatimusta riskien siirtymisen ja maksamatta jäävistä luotoista johtuvien suurempien tappioiden vuoksi. Tämä on LBBW:n riskienhallinnasta ja luottojen myöntämisestä vastaavien toimipaikkojen yhteisten laskelmien tulos, joka on samalla yhdistelmä lähinnä malliperustaisesta lähestymistavasta ja asiantuntijoiden arvioista. Vaikka elpyminen vaikuttaa mallien mukaan muodostuvan odotettua hitaammaksi ja tästä syystä luottotappioita on odotettavissa asiantuntijoiden arvioimaa määrää enemmän, asiantuntijat ovat sitä mieltä, että luottotappioista johtuvat menetykset on määritelty malleissa liian pieniksi. Kummankin osapuolen lukuja on vastaavasti puhdistettu. Lisäksi sekä historialliset vertailut että nykyisten suunnitelmien yhteinen tarkastelu osoittavat, että ne vastaavat pitkälle suhdanteiden ja talouden ulkoisten tunnuslukujen vaihteluita. Samalla voidaan todeta, että suhdanteiden laskun vaikutukset on otettu suunnitelmissa huomioon.

               (78)

               Rakenneuudistussuunnitelmasta käy edelleen ilmi, että uusien liiketoimien ja luottojen riskikustannukset ovat huomattavasti pienemmät kuin aiemmin. Riskejä voidaan huomattavasti pienentää rakenneuudistuksen avulla, ja ydintoimintoihin liittyvien luottojen laatu paranee. Esimerkiksi strukturoituihin arvopapereihin ei enää sijoiteta. Suurimmalle riskille alttiisiin salkkuihin kohdistettiin pääomaa vahvistavia toimenpiteitä, jotka voidaan komission tutkimusten tulosten mukaan katsoa riittäviksi. Siksi ei tähän liittyviä lisätappioita ole odotettavissa. LBBW odottaa kuitenkin, että rakenneuudistusvaihe lisää huomattavasti riskikustannuksia. Siksi päätellään, että kustannukset muodostuvat aiemman riskeihin varautumisen kustannuksia suuremmiksi. Luottoriskien kehittymistä koskevat odotukset ovat varovaisia.

               (79)

               Vaikka luottotappioista johtuvia tappioita koskevat ennusteet ovatkin varovaisia, luottotappioiden todennäköisyys arvioidaan erityisesti suurasiakkaiden osalta komission odotuksia pienemmäksi. LBBW on kuitenkin pystynyt osoittamaan, että tappioita koskevat odotukset ovat historiatietoja (Saksan edellinen laskusuhdanne) huomattavasti suuremmat ja vastaavat muiden samaa asiakaskuntaa palvelevien pankkien odotuksia. Pankki on myös korostanut kyseisten yritysasiakkaiden (suuryritykset) maksuvalmiutta muihin eurooppalaisiin yrityksiin verrattuna ja painottanut vahvojen kanta-asiakassuhteiden etuja. Lisäksi pankki osoitti, että kyseiseen, LBBW:n kokonaisriskin kannalta erityisen merkittävään markkinasegmenttiin liittyvät tappio-odotukset vastaavat LBBW:n kanssa verrannollisten pankkien odotuksia.

               (80)

               Markkinariskien kehitykseen liittyy tiettyä epävarmuutta, mutta sijoituksilla strukturoituihin arvopapereihin, jotka muodostivat yhden suurimmista riskitekijöistä, ei enää ole merkitystä. Lisäksi oma kaupankäynti lienee huomattavasti supistunut ja arvopapereiden käsittely suuntautuu pikemminkin omaisuudenhoitoon ja asiakaslähtöisiin liiketoimiin. Myös kaupankäynnin kohteena olevien tuotteiden kokonaistarjonta pienenee ja niiden monimutkaisuutta vähennetään. Näin ollen markkinariski otetaan rakenneuudistussuunnitelmassa riittävästi huomioon.

               (81)

               Toinen tärkeä näkökohta liittyy menojen kehitykseen. LBBW katsoo pystyvänsä vähentämään hallinnollisia kulujaan 25 prosentilla. Koska rakenneuudistussuunnitelmassa toimipaikkoja supistetaan noin 20 prosentilla ja rakenteita, liiketoiminta-alueita ja tuotteita karsitaan, odotukset katsotaan uskottaviksi.

               (82)

               Vaikka omaisuuseriä ja liiketoimintoja vähennetään merkittävästi, LBBW odottaa tuottojensa vähenevän aiempaan verrattuna vain vähän. Samalla, kun riskipääomaa supistetaan noin 30 prosenttia, odotetaan tuottojen saavuttavan 87 prosenttia vuoden 2009 tasosta. Tuottojen koostumus muuttuu, koska yritysasiakkaiden kanssa toteutetuista liiketoimista saavutettujen tuottojen merkitys kasvaa. Vaikka odotetaankin, että pankin rahoitusmarkkinoiden (pääomamarkkinoiden) liiketoiminta-alue tuottaa edelleen, omasta kaupasta saatavien tuottojen tilalle tulevat tuotot maksuista. Kaiken kaikkiaan tuottojen odotetaan muodostuvan entistä vakaammiksi ja vähemmän riippuvaisiksi markkinahintojen vaihteluista.

               (83)

               Toiseksi, jotta rakenneuudistussuunnitelma olisi rakenneuudistustiedonannon mukaan asianmukainen pankin elinkelpoisuuden palauttamiseksi, siinä on puututtava pankin vaikeuksien syihin ja sen omiin heikkouksiin sekä osoitettava, miten pankin ongelmat voidaan ehdotetuilla rakenneuudistustoimenpiteillä poistaa. Komission käsityksen mukaan asia on näin, koska rakenneuudistussuunnitelmaan kuuluu suhteettoman laajan luottotoiminnan purkaminen ja koska LBBW supistaa toimintansa laajuutta ja monimuotoisuutta rahoitusmarkkinoilla sekä vähentää ulkomaan toimintojaan. Näin se voi keskittyä ydinosaamiseensa, joka koostuu pääasiassa yksityisasiakkaita sekä pieniä ja keskisuuria yrityksiä alueellisilla markkinoilla palvelevista toiminnoista.

               (84)

               Rakenneuudistussuunnitelmassa on myös puututtava nykyisiin ja mahdollisiin heikkouksiin yrityksen johtamisrakenteessa. Komissio toteaa, että rakenneuudistussuunnitelma sisältää yhtiömuotoon ja yritysjohtoon liittyviä perustavanlaatuisia muutoksia, joiden ansiosta osakkaiden haitalliset vaikutusmahdollisuudet LBBW:hen vähenevät ja yrityksen toiminnan hallittavuus paranee.

               (85)

               Toteutettavilla toimenpiteillä varmistetaan, että LBBW ei poikkea yhtiöjärjestyksensä, liiketoimintaperiaatteidensa, sisäisten menettelyjensä eikä sääntöjen mukaisten toimielintensä tehtävien ja kokoonpanon osalta kilpailijoistaan. Suojatoimenpiteitä, joilla estetään liiketoiminnallisten päätösten teko muilla kuin taloudellisilla perusteilla, on riittävästi. Lisäksi yrityksen toiminnan valvonnan laatua parannetaan huomattavasti. Eri toimielinten (yhtiökokous, hallintoneuvosto ja johtokunta) on erotettu toisistaan entistä selvemmin ja johdonmukaisemmin. Ulkopuolisten asiantuntijoiden ottaminen hallintoneuvoston jäseniksi ja soveltuvuustestien tekeminen kaikille jäsenille lisää hallintoneuvoston ammatillisuutta.

               (86)

               Pankki ja sen osakkaat ovat sopineet yrityksen hallinnon puitteista, jotka vastaavat täysin yksityisille yrityksille asetettuja vaatimuksia ja joissa edellytetään Saksan (vapaaehtoisten) yrityshallinnon sääntöjen (Deutscher Corporate Governance Kodex) täytäntöönpanoa. Myös Landesbank Baden-Württemberg -pankkia koskevassa laissa ja LBBW:n yhtiöjärjestyksessä edellytetään liiketaloudellisten periaatteiden tiukkaa noudattamista.

               (87)

               Tähänastinen hallintoelin (Trägerversammlung), joka on muodostanut laajojen valtuuksiensa vuoksi potentiaalisen haitallisen vaikuttamisen lähteen, muutetaan yhtiökokoukseksi, jolla ei ole muita mahdollisuuksia vaikuttaa pankin toimintaan. Eroa yritysjohdon ja hallintoneuvoston tehtävien ja vastuualueiden välillä on selkeytetty. Hallintoneuvoston jäsenistä kolmannes muodostuu Saksan yrityshallinnon sääntöjen mukaisesti riippumattomista henkilöistä. Saksan rahoitusalaa valvova Bundesanstalt für Finanzdienstleistungsaufsicht (BaFin) on ottanut käyttöön soveltuvuusperusteet, joilla on tarkoitus varmistaa, että uusilla hallintoneuvoston jäsenillä on vähimmäismäärä asiantuntemusta, ja ne koskevat kaikkia jäseniä. Rakenneuudistuksen aikana hallintoneuvoston puheenjohtajana toimii sen riippumaton jäsen. Tutkinnasta ja taseista vastaava valiokunta ja riskivaliokunta ovat pankkeja koskevien parhaiden hallintoperiaatteiden mukaisia, ja niiden jäseniin sovelletaan hallintoneuvostoa tiukempia soveltuvuusperiaatteita. Jotta nämä yrityshallinnon puitteiden muutokset saisivat lopullisen muotonsa, LBBW muutetaan julkisoikeudellisesta laitoksesta osakeyhtiöksi.

               (88)

               Lisäksi muutetaan tai on jo muutettu sen riskinhallintaperiaatteita ja -menettelyitä, jotta riskipitoisten päätösten, joita ei ole tehty puhtaasti liiketaloudellisin periaattein, määrä saataisiin entisestään vähenemään. Kyseisellä toimenpidekokonaisuudella varmistetaan mahdollisuuksien rajoissa, että yrityshallinnolliset syyt eivät vaaranna pankin tulevaa kannattavuutta.

               (89)

               Mikään ei myöskään viittaa siihen, että LBBW jatkaisi liiketoimintaa aloilla, jotka pysyisivät keskipitkällä aikavälillä rakenteellisesti tappiollisina tai jotka saattaisivat pankin alttiiksi riskeille, jotka eivät vastaa sen riskinhallinnan tai sen oman pääoman asettamia laadullisia vaatimuksia. Sen luottoja korvaavat liiketoiminnot (Kreditersatzgeschäft) on täysin lakkautettu, olemassa olevat salkut puretaan, omaa kaupankäyntiä vähennetään merkittävästi ja luottoriskiä – etenkin keskittämisriskiä LBBW:n ydintoimintoalueilla – valvotaan entistä tiukemmin ja supistetaan myös huomattavasti. LBBW:n tuotto- ja riskiprofiilit muuttuvat kaiken kaikkiaan läpinäkyvämmiksi ja yksinkertaisemmiksi.

               (90)

               LBBW on ottanut kriisistä opikseen ja tehnyt liiketoimintastrategiassaan sekä riskinhallinnassaan joukon muutoksia, joiden ansiosta sen riskialttius pienenee tulevaisuudessa. Tämä koskee erityisesti keskittymistä liiketoiminta-aloihin, joilla sillä on erityistä asiantuntemusta ja joilla luottosuhteet ovat pitkäaikaisia, ja keskittämisriskin vähentämistä.

               (91)

               Näin ollen LBBW:n rakenneuudistussuunnitelma on kaiken kaikkiaan omiaan palauttamaan pankin pitkäaikaisen elinkelpoisuuden.

               (92)

               Rakenneuudistustiedonannon 3 jakson mukaan tuki olisi rajattava välttämättömään ja tuensaajan olisi osallistuttava rakenneuudistuskustannuksiin asianmukaisella omalla osuudella. Rakenneuudistussuunnitelmasta käy ilmi, että LBBW suunnittelee rakenneuudistustiedonannon mukaisesti asianmukaista vastuunjakoa, joten moraalikato vältetään.

               (93)

               Rakenneuudistussuunnitelma ei sisällä seikkoja, jotka antaisivat olettaa tuen olevan suurempi kuin elinkelpoisuuden palauttamiseksi tarvittavien kulujen kattamiseksi tarvitaan. Saatu tuki on välttämätön sen varmistamiseksi, että LBBW:llä on perusskenaariossa käytössään riittävä pääomapuskuri ja että se pessimistisemmässä skenaariossa pystyy täyttämään sääntömääräiset pääomavaatimukset. LBBW ei ole saanut enempää pääomaa.

               (94)

               Lisäksi voidaan varojen niukkuuden ja Saksan lupaaman hankintakiellon takia sulkea pois mahdollisuus, että valtion varoja käytettäisiin muiden yritysten osakkeiden hankintaan tai uusiin sijoituksiin.

               (95)

               LBBW kantaa rakenneuudistustiedonannon 24 kohdan mukaisesti osan rakenneuudistuksensa kustannuksista maksamalla asianmukaisen korvauksen pääomanlisäyksestä ja ongelmallisiin omaisuuseriin kohdistuvasta toimenpiteestä.

               (96)

               Lisäksi LBBW osallistuu rakenneuudistukseen laajoilla myyntitoimenpiteillä (myös liiketoimintamallin kannalta tärkeiden yksikköjen myynnillä).

               (97)

               Koska osakkaat ovat tuoneet pankkiin pääomaa omistusosuutensa mukaisesti, on kustannukset jaettu asianmukaisesti ainakin osakasryhmille.

               (98)

               Pienemmätkin osakkeenomistajat osallistuvat kuitenkin LBBW:n rakenneuudistukseen, koska rahastojen purkaminen Tier 1- ja Tier 2 -välineiden korkoihin on kielletty. Rakenneuudistustiedonannon 26 kohdan mukaan pankin ei pidä käyttää valtiontukea omista varoista suoritettavan korvauksen maksamiseen silloin, kun se ei saa toiminnastaan riittävää tuottoa. Saksa on luvannut, että kolmena tulevana vuonna pääomainstrumentteja käytetään vain, kun siihen ei tarvita rahastojen purkamista. Näin ollen on taattu, että omista varoista suoritettava korvaus maksetaan vain, jos toiminnasta saadaan riittävä tuotto, ja että valtiontukea ei käytetä osakkaille suoritettaviin maksuihin.

               (99)

               Rakenneuudistustiedonannon 4 jakson mukaan toimenpiteillä, joilla rajoitetaan valtiontuesta johtuvaa kilpailun vääristymistä, on tärkeä merkitys, sillä niitä tarvitaan liiallisesta riskinotosta ja kestämättömistä liiketoimintamalleista johtuvien kilpailun vääristymien pitkittymisen estämiseksi. Toimenpiteet olisi räätälöitävä niin, että niillä voidaan puuttua niillä markkinoilla havaittuihin vääristymiin, joilla tuensaajapankki toimii rakenneuudistuksen jälkeen. Tällaisten toimenpiteiden luonne ja muoto riippuvat kahdesta tekijästä: ensinnäkin tuen määrästä ja sen myöntämisehdoista ja -olosuhteista ja toiseksi niiden markkinoiden luonteesta, joilla tuensaajapankki jatkaa toimintaansa.

               (100)

               Rakenneuudistustiedonannon 31 kohdan mukaisesti komissio arvioi tuen määrän ja siitä aiheutuvat kilpailun vääristymät ottaen huomioon tukisumman sekä absoluuttisina lukuina että suhteessa pankin riskin sisältäviin omaisuuseriin. Tuen määrä on tässä tapauksessa 14,8 miljardia euroa. Se sisältää pääomapohjan vahvistamisen 5 miljardilla eurolla ja 9,8 miljardin euron tuen ongelmallisten omaisuuserien hoitoon. Tuen määrä on toimenpiteiden toteuttamisen jälkeen yli 9 prosenttia riskin sisältävistä omaisuuseristä. Toimenpiteiden pääoma-arvo on [40–50] prosenttia LBBW:n omista varoista (tilanne 30 päivänä kesäkuuta 2009). Koska tuensaajapankki on näin ollen saanut suuren määrän tukea, tarvitaan laajoja toimenpiteitä mahdollisten valtiontuesta johtuvien kilpailun vääristymien rajoittamiseksi.

               (101)

               Valtiontuesta johtuvien kilpailun vääristymien rajoittamiseksi toteutettavien toimenpiteiden mittakaavan ja koon osalta on lisäksi otettava huomioon tuensaajapankin oman rahoitusosuuden koko sekä vastuunjako. Edellä esitetyn tuloksen (oma rahoitusosuus ja vastuunjako olivat asianmukaiset) perusteella eivät muut laajat toimenpiteet ole tarpeen. Mahdollisten kilpailun vääristymien rajoittamiseksi Saksa on luvannut sekä ryhtyä rakenteellisiin toimenpiteisiin että noudattaa toimintalinjoja koskevia sitoumuksia.

               (102)

               Osana rakenteellisia toimenpiteitä LBBW vähentää tasesummaansa yhteensä 41 prosenttia 31 päivänä joulukuuta 2008 laadittuun tasesummaan verrattuna vähentämällä muita kuin strategisia toimintoja ja myymällä omistusosuuksia. Nykyisiä riskin sisältäviä omaisuuseriä puretaan [40–60] prosenttia.

               (103)

               Suunnitteilla on luopua suuresta määrästä tytäryhtiöitä kotimaassa ja ulkomailla sekä myydä omistusosuuksia yhtiöissä, jotka ovat Saksan julkisoikeudellisten luottolaitosten yhteisomistuksessa ja joilla on suuri merkitys julkisoikeudellisten luottolaitosten yhteistyölle. LBBW on hyväksynyt huomattavat sijoitussalkkuunsa kohdistuvat supistukset. Liiketoiminnasta luopuminen koskee muun muassa LBBW:n ainoaa yhtiötä, joka voi laskea liikkeelle […] […], yksiköitä, jotka ovat osa LBBW:n ydintoimintaa (nimittäin omistusosuuksia S-Finanzgruppe-konsernin yrityksissä) sekä LBBW:n eurooppalaisia tytäryhtiöitä […] ja LBBW Luxembourgia, jotka palvelevat saksalaisia ydinasiakkaita Saksan markkinoiden ulkopuolella. Saksa on luvannut LBBW:n huolehtivan siitä, ettei myytävien yksiköiden arvoon vaikuta se, että näistä yksiköistä houkutellaan asiakkaita tai henkilökuntaa. Myyntien täydellisen ja moitteettoman hoitamisen jatkuvasta ja kattavasta valvonnasta ja perusteellisesta tarkastuksesta vastaa riittävän pätevä asiantuntija (edunvalvoja). Myynnit on hoidettava viimeistään rakenneuudistusvaiheen loppuun mennessä. Muussa tapauksessa nimitetään luovutuksesta vastaava toimitsija (divestiture trustee), joka vastaa myyntien […] hoitamisesta.

               (104)

               Olennainen osa supistuksista johtuu luottoa korvaavasta liiketoiminnasta luopumisesta.

               (105)

               Lisätoimenpiteet mahdollisten kilpailuoikeudellisten epäilyjen hälventämiseksi niiden markkinoiden luonteen osalta, joilla tuensaajapankki toimii rakenneuudistuksen jälkeen (vrt. rakenneuudistustiedonannon 32 kohta), eivät ole tarpeen. Tämä johtuu rakenneuudistuksen läpikäyneen pankin vähäisestä markkinaläsnäolosta. LBBW:llä on periaatteessa vain ydinalueellaan Baden-Württembergissä vahva markkinaläsnäolo. Sen systeeminen merkitys ei perustu vahvaan asemaan kotimaisena luotonantajana vaan ennemminkin kytköksiin muihin pankkeihin ja institutionaalisiin sijoittajiin. Siksi ei tarvita lisätoimenpiteitä kilpailun varmistamiseksi markkinoilla tai palauttamiseksi niille. Komissio pitää kuitenkin myönteisenä sitä, että LBBW suunnittelee myyntejä myös ydinmarkkinoillaan. Suunnitellut supistukset ydinliiketoiminta-aloilla avaavat todennäköisesti kilpailijoille uusia liiketoimintamahdollisuuksia ydinalueilla, ja ne voidaan katsoa osaksi laajaa rakenneuudistusta.

               (106)

               Näiden laajojen rakenteellisten toimenpiteiden lisäksi LBBW on luvannut noudattaa tiettyjä toimintalinjoja koskevia sitoumuksia. Nämä lupaukset ovat kattavampia kuin pelkkä sitoumus luopua aggressiivisesta markkinoinnista. Saksa on luvannut, että LBBW ei saa ydinmarkkinoillaan, eli pk-yritysten ja yksityisasiakkaiden parissa Saksassa, kolmen vuoden ajan tarjota edullisempia ehtoja kuin edullisin kymmenestä markkinaosuuden perusteella tärkeimmästä kilpailijastaan. LBBW:n ei siis pitäisi pystyä tarjoamaan edullisempia ehtoja kuin kilpailijat, jotka eivät ole saaneet valtiontukia.

               (107)

               Lisäksi LBBW on suostunut hankintakieltoon, jonka mukaan pankki ei saa hankkia omistukseensa kilpailevia yrityksiä. Tämä estää LBBW:n valtiontuilla rahoitetun epäorgaanisen kasvun. Lisäksi lupaus, että keskipitkällä aikavälillä pyritään kaksinumeroiseen oman pääoman tuottoon ja että uusissa liiketoimissa käytetään viitekorkoja, jotka eivät sisällä takaajan velvoitteiden aiheuttamia vääristymiä, pienentää kilpailevien pankkien, jotka eivät ole saaneet valtiontukia, kanssa laatukilpailun sijaan syntyvän hintakilpailun riskiä ja todennäköisyyttä.

               (108)

               Avoimuutta lisätään uudella yritysrakenteella, jossa myytävä liiketoiminta-ala erotetaan selvästi ydinliiketoiminta-aloista, sekä yrityksen eri osien rajaamisella uudelleen ja erottamisella toisistaan. Koska pääomamarkkinatoimintoja supistetaan huomattavasti, mahdollisuudet peitellä luottotoiminnan mahdollisesti epätyydyttäviä operatiivisia tuloksia ovat pienemmät. Markkinakuri paranee ja näin ollen vähennetään mahdollisia kilpailun vääristymiä.

               (109)

               Tämän erilaisten, toisiaan täydentävien toimenpiteiden paketin perusteella komissio tulee siihen tulokseen, että mahdollisten kilpailun vääristymien rajaamiseksi on ryhdytty riittäviin suojatoimiin LBBW:n saamasta suuresta tuesta huolimatta.

         5.2.4   Toteutus ja seuranta

               (110)

               Rakenneuudistustiedonannon 5 jakson mukaan komissiolle on toimitettava säännöllisesti yksityiskohtaisia kertomuksia, jotta voidaan tarkistaa, että rakenneuudistussuunnitelmaa toteutetaan moitteettomasti. Ensimmäinen kertomus on toimitettava komissiolle viimeistään kuuden kuukauden kuluttua rakenneuudistussuunnitelman hyväksymisestä. Jotta komissio voi tarkistaa, toteutetaanko rakenneuudistussuunnitelmaa moitteettomasti, Saksa järjestää seurannasta vastaavan toimitsijan ja toimittaa komissiolle joka vuosi edistyskertomuksen. Ensimmäinen kertomus on toimitettava toukokuussa 2010. Komissio tulee siksi siihen tulokseen, että rakenneuudistussuunnitelman toteuttamisen seuranta on hoidettu asianmukaisesti.

               (111)

               Komission käytäntönä on sallia jäsenvaltiolle poikkeuksellisissa olosuhteissa lupausten mukauttaminen (24). Siksi komissio hyväksyy, jos se on asiallisesti perusteltua, Saksan pyynnöstä toteuttamismääräaikojen pidentämisen tai yksittäisten tai kaikkien luvattujen toimenpiteiden peruuttamisen ja/tai korvaamisen.

         6.   PÄÄTELMÄ

               (112)

               Ensinnäkin komissio tulee Saksan 3 päivänä joulukuuta 2009 toimittamien muutosten perusteella siihen tulokseen, että ongelmallisiin omaisuuseriin kohdistuva toimenpide on arvoltaan alentuneita omaisuuseriä koskevan tiedonannon mukainen ja soveltuu näin ollen sisämarkkinoille SEUT-sopimuksen 107 artiklan 3 kohdan b alakohdan mukaisesti. Tällä muutetulla toimenpiteellä voitiin poistaa komission 30 päivänä kesäkuuta 2009 menettelyn aloittamisesta tehdyssä päätöksessä esittämät kilpailuoikeudelliset epäilyt.

               (113)

               Toiseksi komissio tulee siihen tulokseen, että rakenneuudistustoimenpiteet soveltuvat LBBW:n pitkän aikavälin elinkelpoisuuden palauttamiseen, että ne johtavat riittävään vastuunjakoon ja että ne ovat sopivia ja asianmukaisia tasapainottamaan kyseisten tukitoimenpiteiden aiheuttamat kilpailun vääristymät. Esitetty LBBW:n rakenneuudistussuunnitelma täyttää rakenneuudistustiedonannon edellytykset, niin että rakenneuudistustoimenpiteiden voidaan katsoa soveltuvan sisämarkkinoille SEUT-sopimuksen 107 artiklan 3 kohdan b alakohdan mukaisesti. Pääomanlisäys ja takuut voidaan näin ollen hyväksyä rakenneuudistussuunnitelman mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Baden-Württembergin osavaltion toteuttama ongelmallisiin omaisuuseriin kohdistuva toimenpide, joka koskee Landesbank Baden-Württemberg -pankin kahta arvoltaan alentuneita strukturoituja arvopapereita sisältävää sijoitussalkkua, on SEUT-sopimuksen 107 artiklan 1 kohdassa tarkoitettua valtiontukea.
   Tuki soveltuu sisämarkkinoille.
   2 artikla
   Rakenneuudistustuki, jonka Landesbank Baden-Württemberg -pankin valtiolliset osakkaat sille ovat myöntäneet, on SEUT-sopimuksen 107 artiklan 1 kohdassa tarkoitettua tukea.
   Tuki soveltuu sisämarkkinoille sillä edellytyksellä, että tämän päätöksen liitteessä lueteltuja sitoumuksia noudatetaan.
   3 artikla
   Tämä päätös on osoitettu Saksan liittotasavallalle.

      Tehty Brysselissä 15 päivänä joulukuuta 2009.

            Komission puolesta

         Neelie KROES

            Komission jäsen

      (1)  Joulukuun 1 päivänä 2009 EY:n perustamissopimuksen 87 ja 88 artiklasta on tullut SEUT-sopimuksen 107 ja 108 artikla. EY:n perustamissopimuksen 87 ja 88 artikla sekä SEUT-sopimuksen 107 ja 108 artikla ovat asiasisällöltään samanlaiset. Viittauksia SEUT-sopimuksen 107 ja 108 artiklaan on tässä päätöksessä pidettävä soveltuvin osin viittauksina perustamissopimuksen 87 ja 88 artiklaan.

      (2)  EUVL C 248, 16.10.2009, s. 9.

      (3)  EUVL C 248, 16.10.2009, s. 9.

      (4)  Katso alaviite 1.

      (5)  Luottamuksellisia tietoja, jotka myös jäljempänä merkitään hakasulkein […].

      (6)  Menettelyn aloittamista koskevassa päätöksessä on yksityiskohtaisia tietoja asiasta.

      (7)  Saksa esittää, että LBBW:n on pankin asiantuntijoiden mukaan rasitetapauksessa (Stress Case) varauduttava viiden seuraavan vuoden aikana noin [30–40] prosenttiin odotettavissa olevien tappioiden yhteismäärästä. Odotettavissa olevista tappioista toteutuisi vuoteen 2020 mennessä Saksan mukaan vain [1–2] miljardia euroa (eli vähemmän kuin 1,9 miljardiksi euroksi vahvistettu riskiltään suurin osuus.

      (8)  Katso komission 4 päivänä kesäkuuta 2008 asiasta C 9/08 tekemä päätös, SachsenLB (EUVL L 104, 24.4.2009. s. 34). Katso myös menettelyn aloittamista koskevan päätöksen alaviite 4.

      (9)  Erityisen suurena divestointina Saksa mainitsee (välitys- ja myyntiyhtiö) LBBW Securities LLC:n, […] ja LRI Invest SA:n myynnin. LBBW Securities LLC on U.S. National Association of Securities Dealersin (NASD:n) jäsen, ja sillä on NASD:n myöntämä lisenssi harjoittaa osakemyyntiä (equity sales) ja suunnattuja anteja (private placements) Se on LBBW:n ainoa tytäryhtiö, joka tarjoaa LBBW:n asiakkaille tällaisia palveluja […] on ainoa […] tarjoaja LBBW:ssä. LRI Invest SA hallinnoi sijoitusrahastoja, myös rahastoja, joista BW Bankin yksityisasiakkaat omistavat osuuksia ([…] euron arvosta). Lisäksi LRI Invest SA on ainoa LBBW-yhtiö, joka pystyy laskemaan liikkeelle […] […].

      (10)  Osa muista myynneistä koskee lisäksi välittömästi ydinliiketoimintaa pk-yritysasiakkaiden, yksityisasiakkaiden ja yhteisöasiakkaiden kanssa, kuten esim. LBBW:n eurooppalaisia tytäryhtiöitä […] ja LBBW Luxembourgia, joiden päätehtävä on palvella LBBW:n ydinmarkkinoiden saksalaisia asiakkaita kotimarkkinoiden ulkopuolisessa toiminnassa.

      (11)  EUVL L 177, 20.6.2006, s. 1. Muutettu direktiivien 2006/48/EY, 2006/49/EY ja 2007/64/EY muuttamisesta keskuslaitoksiin kuuluvien pankkien, tiettyjen omien varojen erien, suurten riskikeskittymien, valvontajärjestelyjen ja kriisinhallinnan osalta 16 päivänä syyskuuta 2009 annetulla Euroopan parlamentin ja neuvoston direktiivillä 2009/111/EY (EUVL L 302, 17.11.2009, s. 97).

      (12)  Lähde: Saksan 3 päivänä joulukuuta 2009 päivätty kirjelmä.

      (13)  EUVL C 72, 26.3.2009, s. 1.

      (14)  EUVL C 270, 25.10.2008, s. 8.

      (15)  EUVL C 10, 15.1.2009, s. 2.

      (16)  EUVL C 72, 26.3.2009, s. 1.

      (17)  EUVL C 195, 19.8.2009, s. 9.

      (18)  Tätä tiedonantoa käytettiin ensimmäisen kerran valtiontuesta C 9/09, Dexia, 13 päivänä maaliskuuta 2009 tehdyssä komission päätöksessä (ei vielä julkaistu).

      (19)  Takaisinperintään ei vaikuta myöskään yksipuolinen irtisanominen, ellei takuuta supisteta alle 1,5 miljardin euron summaan. Tässä tapauksessa on LBBW:n vastattava kaikista muista tappioista.

      (20)  Katso erityisesti alaviite 4.

      (21)  Euroopan parlamentin ja neuvoston direktiivi 2006/48/EY, annettu 14 päivänä kesäkuuta 2006, luottolaitosten liiketoiminnan aloittamisesta ja harjoittamisesta (uudelleenlaadittu teksti) (EUVL L 177, 30.6.2006, s. 201).

      (22)  Komission päätös tukiasiassa N:o 314/09, Deutsche Entlastungsregelung für wertgeminderte Vermögenswerte, tehty 31 päivänä heinäkuuta 2009 (EUVL C 199, 25.8.2009, s. 3).

      (23)  EUVL C 244, 1.10.2004, s. 2. Lokakuussa 2008 annetun pankkitiedonannon 42 kohdassa viitataan nimenomaisesti tähän.

      (24)  Katso komission 22 päivänä lokakuuta 2008 asiassa C 10/08, IKB, tekemä päätös (EUVL L 278, 23.10.2009, s. 32).

      LIITE

         Saksan sitoumukset

      Saksa on luvannut, että LBBW toteuttaa rakenneuudistussuunnitelman, ja ilmoittanut seuraavat lupaukset (tasesumman ja riskin sisältävien omaisuuserien vähentämisen sekä myyntien osalta) sekä toimintalinjoja koskevat sitoumukset:
      ”Saksan liittohallitus ja LBBW lupaavat täten toteuttaa LBBW:n rakenteelliseksi uudistamiseksi seuraavat rakenteelliset toimenpiteet:

                  3.

                  LBBW purkaa vuoden 2008 omaisuuseristään (tasesumma noin 448 miljardia euroa määräpäivänä 31 päivänä joulukuuta 2008) noin 182 miljardia euroa eli noin 41 prosenttia. Noin [125–135] miljardin euron osuus puretaan 31 päivään joulukuuta 2013 mennessä.

                  4.

                  LBBW purkaa vuoden 2008 riskin sisältävistä omaisuuseristään (noin 178 miljardia euroa määräpäivänä 31 päivänä joulukuuta 2008) noin [80–100] miljardia euroa eli noin [40–60] prosenttia. Noin [60–80] miljardin euron osuus puretaan 31 päivään joulukuuta 2013 mennessä.

                  5.

                  LBBW myy seuraavat omistusosuudet, jollei niitä ole jo myyty, viimeistään ilmoitettuihin määräaikoihin mennessä parhaaseen mahdolliseen hintaan. Omistusosuuksien tämänhetkisen liikevaihdon määrän olennaiset, arvoa määrittävät elementit säilytetään myyntiin saakka ja pannaan myyntiin.

                              a.

                              Sachsen DV Betriebs- und Servicegesellschaft mbH (myyty elokuussa -09)

                              b.

                              quirin bank AG (myyty syyskuussa -09)

                              c.

                              DekaBank Deutsche Girozentrale (myynti viimeistään […])

                              d.

                              Lasssarus Handels GmbH (myynti/likvidointi viimeistään […])

                              e.

                              LBBW Securities LLC (Broker/Dealer) (myynti/sulkeminen viimeistään […])

                              f.

                              LBBW Luxemburg SA ([…]myynti viimeistään […], […] selvitystila)

                              g.

                              LRI Invest SA (myynti viimeistään […])

                              h.

                              LBBW Asset Management (Ireland) plc (myynti tai sulkeminen viimeistään […])

                              i.

                              LBS Landesbausparkasse Baden-Württemberg (myynti viimeistään […])

                              j.

                              SV Sparkassen Versicherung Holding AG (myynti viimeistään […])

                              k.

                              LBBW Immobilien GmbH (asuntokanta) (myynti viimeistään […])

                              l.

                              […] (myynti viimeistään […])

                              m.

                              […] (myynti viimeistään […]).

                              n.

                              […] (myynti viimeistään […]).

                  6.

                  Kohdassa 5 lueteltujen omistusosuuksien myyntiä voidaan lykätä […] kuukautta, kuitenkin enintään 31 päivään joulukuuta 2013 saakka, jos LBBW osoittaa, että liiketoimella saatava myyntitulo on pienempi kuin kulloisenkin omistusosuuden kirjanpitoarvo Saksan kauppalain mukaan laaditussa LBBW:n erillistilinpäätöksessä tai että liiketoimi johtaisi tappioihin IFRS-standardien mukaan laaditussa konsernitilinpäätöksessä.

                  7.

                  Kohdassa 5 lueteltujen lupausten täydellisen ja moitteettoman noudattamisen jatkuvasta ja kattavasta valvonnasta ja perusteellisesta tarkastuksesta vastaa riittävän pätevä asiantuntija (edunvalvoja), mieluiten tilintarkastaja. Edunvalvoja tarkistaa myös, että myyntihinta määritetään taloudellisin perustein. LBBW ehdottaa komissiolle kolmen kuukauden kuluessa tämän päätöksen tiedoksi antamisesta sopivaa riippumatonta asiantuntijaa. Hänen nimittämisensä edellyttää komission hyväksyntää. Komissio voi vaatia asiantuntijalta selityksiä ja selvityksiä. LBBW vastaa asiantuntijaan liittyvistä kustannuksista.

                  8.

                  Jos jotain kohdassa 5 mainituista omistusosuuksista ei ole myyty mainittuun määräpäivään mennessä, vaikka kaikki käytettävissä olevat mahdollisuudet pidentää määräaikaa olisi hyödynnetty, komissio voi erillispäätöksellä määrätä, että kyseisen osuuden myy luovutuksesta vastaava toimitsija. LBBW vastaa luovutuksesta vastaavaan toimitsijaan liittyvistä kustannuksista.

                  9.

                  LBBW sulkee seuraavat toimipaikat mahdollisimman pian, viimeistään 31 päivään joulukuuta 2010 mennessä:

                              a.

                              Barcelona

                              b.

                              Madrid

                              c.

                              Pariisi

                              d.

                              Amsterdam

                              e.

                              Milano

                              f.

                              Budapest

                              g.

                              Varsova

                              h.

                              Praha

                        Lontoon, New Yorkin, Singaporen ja Tokion sivukonttoreita pienennetään merkittävästi.

            Saksan liittohallitus ja LBBW takaavat, että LBBW noudattaa seuraavia toimintalinjoja koskevia sitoumuksia:

                  10.

                  Rakenneuudistussuunnitelman toteuttamisen aikana, enintään 31 päivään joulukuuta 2012 saakka, LBBW käyttää toissijaista pääomaa tai välttää toissijaisen pääoman osallistumista tappioihin vain siinä tapauksessa, että on velvollinen siihen myös purkamatta rahastoja sekä Saksan kauppalain 340 f ja g §:n mukaista poistoeroa.

                  11.

                  LBBW ei 31 päivään joulukuuta 2012 mennessä tee ostoja LBBW:n kanssa kilpailevista rahoituslaitoksista. Muu omistusosuuksilla käytävä kauppa, joka voidaan LBBW:n liiketoimintamallin yhteydessä luokitella kuuluvaksi alkuperäiseen asiakasliiketoimintaan, on edelleen mahdollista, jos se ei ole haitaksi pankin elinkelpoisuudelle.

                  12.

                  LBBW osallistuu osavaltiopankkien yleiseen konsolidointiin Saksassa taloudelliset periaatteet huomioon ottaen ja LBBW:n uuden liiketoimintamallin mukaisesti. Jos LBBW:n harkittavaksi tulee yksittäisten osavaltiopankkien yhteenliittymiä, LBBW pitää ohjenuoranaan yhteen liitetyn laitoksen pitkän aikavälin elinkelpoisuuden varmistamiseen liittyviä vaatimuksia ja sen kestävää valmiutta antaa asianmukaisesti luottoa reaalitaloudelle. Ostot/yrityssulautumat mahdollisen osavaltiopankkien konsolidoinnin yhteydessä edellyttävät EU:n komission ennalta antamaa suostumusta.

                  13.

                  LBBW pidättäytyy tarjoamasta markkinoilla, joilla sillä on merkittävä markkinaosuus, eli pk-yritys- ja yksityispankkitoiminnassa, 31 päivään joulukuuta 2012 asti edullisempia hintoja kuin edullisin sen kymmenestä markkinaosuuden perusteella tärkeimmästä kilpailijasta.

                  14.

                  LBBW ei käytä mainonnassa tukitoimenpiteiden myöntämistä eikä niistä johtuvia kilpailuetuja.

                  15.

                  LBBW ottaa luotonannossa ja pääoman sijoittamisessa huomioon talouden, erityisesti pk-yritysten, luottotarpeet tarjoamalla markkinoilla tavanomaisia ja valvonnan / pankkien talouden kannalta asianmukaisia ehtoja.

                  16.

                  Lisäksi LBBW tarkistaa sisäisten kannustinjärjestelmiensä asianmukaisuuden ja huolehtii siitä, etteivät ne houkuttele ottamaan asiattomia riskejä ja että ne noudattavat yrityksen kestäviä ja pitkän aikavälin tavoitteita ja ovat läpinäkyviä.

                  17.

                  LBBW kehittää edelleen riskien seurantaa ja valvontaa. Samalla se erottaa koko luotonantoa korvaavan liiketoiminnan pankin ydinliiketoiminta-alueista ja liittää sen organisatorisesti ja toiminnallisesti erilliseen sisäiseen rakenneuudistusyksikköön (Internal Restructuring Unit, IRU). Tämä yksikkö takaa purettavien toimintojen erillisen kuvaamisen, raportoinnin ja ohjaamisen.

                  18.

                  LBBW kuvaa säästöpankkitoimintaa erikseen 31 päivästä joulukuuta 2010 alkaen.

                  19.

                  LBBW harjoittaa harkitsevaa, vakaata ja kestävää liiketoimintaa.

                  20.

                  LBBW ei hyödynnä takausjärjestelyn EKP-sidonnaisuudesta johtuvaa likviditeettietua.

                  21.

                  LBBW maksaa takautuvasti takauksen myöntämisen ajankohdasta alkaen aluksi vuosittaisen 6,25 prosentin maksun alkuvaiheessa esiintyvästä pääomavaatimuksia supistavasta vaikutuksesta. Vaikutus pienenee suhteessa käytettävissä olevan takauksen kanssa. LBBW maksaa vuosittaisen 3,75 prosentin lisäkorvauksen arvopaperistetuista omaisuuseristä koostuvaan sijoitussalkkuun (ABS-salkkuun) liittyvän takauksen siitä osasta, joka ei ylitä 1,5:tä miljardia euroa. LBBW maksaa siis tämän lisäkorvauksen täysimääräisenä niin pitkään kuin tämä ABS-salkkuun liittyvä takaussumma on vielä vähintään 1,5 miljardia euroa; kun takaussumma putoaa alle 1,5 miljardin euron, on maksettava enää 3,75 prosentin korvaus jäljellä olevasta takaussummasta.

            Hyvää hallintotapaa (Corporate Governance) koskevat lupaukset

                  22.

                  Aiemmanmuotoinen hallintoneuvosto muutetaan riippumattomaksi hallintoneuvostoksi Corporate Governance -säännöstön mukaisesti.

                              a.

                              Valvonta- ja seurantatehtävät keskitetään yksinomaan hallintoneuvostolle, eikä niitä tähänastiseen tapaan jaeta kahdelle toimielimelle (yhtiökokoukselle ja hallintoneuvostolle). Perustavanlaatuisiin liiketoimiin tarvitaan tavalliseen tapaan hallintoneuvoston suostumus.

                              b.

                              LBBW:n johto on päivittäisessä ja operatiivisessa liikkeenjohdossa riippumaton, ja sillä on velvollisuuksia vain yritystä kohtaan. Se ei ota vastaan ohjeita hallintoneuvostolta eikä yhtiökokoukselta.

                              c.

                              Nykyisen yhtiökokouksen (Trägerversammlung) muotoa muutetaan (Haupt- oder Eigentümerversammlung). Sen toimivalta keskitetään osakeyhtiöoikeuden mukaisiin yhtiökokouksen tyypillisiin tehtäviin (esimerkiksi päätökset voitonjaosta, yrityssopimusten tekeminen ja likvidointipäätökset).

                              d.

                              Kaikilla hallintoneuvoston jäsenillä on oltava vakavaraisuusdirektiivin viimeisessä versiossa tai luottolaitosalaa koskevan lain (KWG) 36 §:n 3 momentin ensimmäisessä virkkeessä säädetty pätevyys. Jäsenet ovat sopivia, kun he ovat luotettavia ja heillä on valvontatoimen harjoittamisessa sekä LBBW:n harjoittaman liiketoiminnan arvioimisessa ja seurannassa tarvittava asiantuntemus.

                              e.

                              Hallintoneuvoston jäsenten lukumäärä vähennetään 21:een.

                              f.

                              Puolet osakkeenomistajille varatuista paikoista täytetään ulkopuolisilla asiantuntijoilla.

                              g.

                              Rakenneuudistusvaiheen aikana eli hyvän hallintotavan käytäntöjen käyttöönoton aikana (jäljempänä olevan) 24 kohdan mukaisen yhtiömuodon vaihdon toteutumiseen asti vuonna 2013 hallintoneuvoston puheenjohtajana toimii henkilö, joka kuuluu hallintoneuvostoon (edellä olevan) 22 kohdan f alakohdan mukaisesti. Sen jälkeen nimittäminen tapahtuu Saksan tai Euroopan unionin osakeyhtiöoikeudessa säädetyn menettelyn mukaisesti.

                  23.

                  Komiteat

                              a.

                              Riskinarviointikomitea
                              Nykyinen luottokomitea muutetaan klassiseksi riskinarviointikomiteaksi, jonka tehtävä ei ole ainoastaan hyväksyä luottopäätöksiä toimivaltajaon mukaisesti vaan joka myös syventyy perusteellisesti yleisiin riskinhallintakysymyksiin. Puheenjohtajana toimii hallintoneuvoston jäsen, jolla on vastaavaa pankkialan asiantuntemusta.

                              b.

                              Tilintarkastuskomitea
                              Tilintarkastuskomitean johdossa on oltava hallintoneuvoston jäsen, jolla on erityistä asiantuntemusta pankkien laskentatoimesta.

                              c.

                              Henkilöstö- ja nimityskomitea
                              Henkilöstökysymyksiä varten perustetaan henkilöstökomitea. Osakkaiden edustajat tässä komiteassa muodostavat samalla nimityskomitean, joka ehdottaa yhtiökokoukselle hallintoneuvoston jäseniksi sopivia ehdokkaita.

                  24.

                  Yhtiömuodon muutos: Kaikki olennaiset (22 ja 23 kohdassa kuvaillut) eurooppayhtiön/osakeyhtiön hallintotapaan liittyvät sisällölliset käytännöt on otettava käyttöön välittömästi, viimeistään 31 päivään joulukuuta 2010 mennessä. Viimeistään 31 päivään joulukuuta 2013 mennessä LBBW muutetaan eurooppayhtiöksi/osakeyhtiöksi. Virstanpylväänä on hallintotapaan liittyvien sisällöllisten käytäntöjen käyttöön ottaminen vuoden 2010 loppuun mennessä, ja yhtiömuodon muutokseen tarvittavat laki- ja sääntömääräiset mukautustoimenpiteet valmistellaan siten, että muutos on viety päätökseen viimeistään 31 päivään joulukuuta 2013 mennessä.

                  25.

                  Liiketaloudellisten kriteerien mukaisen liikkeenjohdon varmistaminen

                              a.

                              Yleisesti
                              Landesbank Baden-Württemberg -pankista annettavassa laissa (osavaltiopankkilaki – LBWG) on todettava, että osavaltiopankin liiketoimintaa on johdettava taloudenpidon periaatteiden mukaisesti ja toiminnassa on myös otettava huomioon osavaltiopankille kuuluvat tehtävät.

                              b.

                              Toimialakohtaisesti
                              Varmistetaan, että uusia liiketoimia koskevat laskelmat tehdään sellaisten viitekorkojen perusteella, jotka eivät sisällä takaajan vastuuvelvoitteiden aiheuttamia vääristymiä.

                              c.

                              Suhde osakkeenomistajiin
                              Suhteessa osakkeenomistajiin noudatetaan tyypillistä pääomayhtiön ja sen osakkaiden välistä arm’s length -periaatetta. Varallisuutta saa jakaa omistajille ainoastaan tilikauden voitosta ja likvidoinnista saaduista varoista.

                  26.

                  Alan tavanomaiseen tavoitetuottoon pyrkiminen (Return on Equity): LBBW pyrkii rakenneuudistussuunnitelman mukaisesti keskipitkällä aikavälillä (eli rakenneuudistuksen päätyttyä vuonna 2013) ja myös tulevaisuudessa vähintään [10–12] prosentin oman pääoman tuottoon ennen veroja oman pääoman lisäyksen ollessa riskiprofiilin kannalta asianmukainen.

            Muut lupaukset

                  27.

                  Vuoteen 2013 saakka Saksa lähettää komissiolle joka vuosi edistyskertomuksen. Kertomuksen on sisällettävä yhteenveto edistymisestä rakenneuudistussuunnitelman täytäntöönpanossa sekä yksityiskohdat kaikista omistusosuuksien myynneistä ja tytäryhtiöiden, osastojen ja toimipaikkojen lopettamisesta tämän päätöksen mukaisesti. Siinä on ilmoitettava myynnin tai lopettamisen päivämäärä, kirjanpitoarvo 31 päivänä joulukuuta 2008, kauppahinta sekä kaikki myyntiin tai lopettamiseen liittyvät voitot ja tappiot. LBBW:n hallintoneuvosto toimittaa kertomuksen komissiolle kuukauden sisällä LBBW:n tilinpäätöksen hyväksymisestä, kuitenkin viimeistään kunkin vuoden toukokuun 31 päivään mennessä (1).

         (1)  Lähde: Saksan […] päivätty kirje.”